title: Kyle Wellwood

text:
Syyskuussa 2011 Wellwood teki vapaana pelaajana yksivuotisen sopimuksen NHL-seura Winnipeg Jetsin kanssa. Hän teki kaudella 2011–2012 NHL-uransa yhden kauden piste-ennätykseksi 47 tehopistettä, 18 maalia ja 29 syöttöpistettä, 77:ssä ottelussa ja jatkoi heinäkuussa 2012 sopimustaan Jetsin kanssa yhdellä vuodella. Työsulun lyhentämän kauden 2012–2013 jälkeen Wellwood siirtyi EV Zugiin National League A:han, mutta päätti lopettaa uransa kesken kauden lokakuussa 2013.
Wellwood pelasi yhdeksän kautta kestäneellä NHL-urallaan 489 runkosarja- ja 40 pudotuspeliottelua. Hän teki runkosarjassa yhteensä 235 tehopistettä, 92 maalia ja 143 syöttöpistettä, ja pudotuspeleissä 20 tehopistettä, neljä maalia ja 16 syöttöpistettä.


title: Kyle Wellwood

text: Myös Wellwoodin nuorempi veli Eric on pelannut jääkiekkoa ammattilaisena. Eric Wellwood debytoi NHL:ssä syksyllä 2010 Philadelphia Flyersin joukkueessa.


title: Kyle Wellwood

text: Kyle Wellwood tuli isäksi keväällä 2011 puolisonsa Biancan synnytettyä poikalapsen.


title: Mackenzie

text: Mackenziejoki (, ) on suuri joki, joka virtaa Kanadan luoteisosassa ja laskee Pohjoiseen jäämereen. Se saa alkunsa Isosta Orjajärvestä Luoteisterritorioissa ja on 1 738 kilometrin pituudellaan Kanadan pisin joki. Yhdessä sivujokiensa Peacen ja Finlayn kanssa sen pituus on 4 241 kilometriä, ja se on näin koko Pohjois-Amerikan toiseksi pisin joki Mississippi-Missourin jälkeen. Mackenziejoen valuma-alue on 1 805 200 neliökilometriä, ja virtausnopeus 9 700 kuutiometriä sekunnissa.


title: Mackenzie

text: Varsinainen Mackenziejoki on 1 738 kilometriä pitkä, ja se saa alkunsa Ison Orjajärven läntisestä haarasta läheltä Fort Providencea. Joen suu on noin 10 kilometriä leveä, mutta joki kapenee Fort Providencen kohdalla vain 825 metriä leveäksi.


title: Mackenzie

text: Mackenzieen liittyy Fort Simpsonin kohdalla 1 115 kilometrin pituinen Liardjoki. Liittymäkohdassa näkyy selvästi ero Mackenzien kirkkaan ja Liardin ruskean silttipitoisen veden välillä. Vaikka joet yhdistyvät samaan uomaan, niin ne kulkevat periaatteessa vierekkäin 480 kilometrin matkan. Fort Simpsonin pohjoispuolella Mackenziejoki on 1,6 kilometri leveä ja virtaa jyrkkien törmien välissä. Fort Simpsonissa vuoden keskimääräinen virtaama on 6 770 kuutiometriä sekunnissa. Tulvakaudella touko-lokakuussa virtaama on keskimäärin 10 340 kuutiometriä sekunnissa.


title: Mackenzie

text:
Liardin jälkeen, lähellä North Nahanni -joen liittymäkohtaa Mackenzien länsi-luoteinen kurssi kääntyy kohti pohjoista sen ohitettua Mackenzievuorten jyrkänteen.
Fort Normanissa lyhyestä Great Bear Riveristä tulee kylmää ja kirkasta Ison Karhujärven vettä. Norman Wellsin kohdalla Mackenzie levenee 6,4 kilometriä leveäksi ja on enää 53 metriä merenpinnan yläpuolella. Tässä vaiheessa vudoen keskimääräinen virtaus on 8 550 kuutiometriä sekunnissa ja kesäkuukausien 13 030 kuutiometriä sekunnissa.


title: Mackenzie

text: Kohdassa, jossa Mountain River virtaa Mackenzieen lännestä, alkaa Sans Sault Rapidsina tunnettu koskialue. Muutaman kilometrin matkalla joki tippuu 6 metriä. Fort Good Hopen kylän eteläpuolella joki puolestaan kapenee, kun se virtaa The Ramparts -nimellä tunnettujen kalkkikivikallioiden ohi.


title: Mackenzie

text:
Pian The Rampartsin jälkeen Mackenzie alkaa meanderoida, ja virtaa alkaa tukkia saaret ja liikkuvat hiekkasärkät. Arctic Red Riverin liittymiskohdasta on enää 270 kilometriä mereen. Sen kohdalla Mackenzie virtaa jälleen jyrkkien, 60 metriä joen pinnasta kohoavien kallioden välistä.
Mackenzien suisto alkaa Point Separationista. Hieman sitä ennen Arctic Red Riverin liittymäkohdassa vuotuinen virtaus on 9 630 ja kesäkuukausina 15 290 kuutiometriä sekunnissa. Suistoalueelle laskee Mackenzien viimeinen merkittävä sivujoki, Peel. Suisto on 12 170 kilometrin laajuinen jokiuomien, järvien ja lampien sokkelo. Suistoalueen kolme tärkeintä vesiuomaa omat East Channel, Peel Channel, Middle Channel, joka on Mackenzien tärkein Beaufortinmereen laskevista uomista.


title: Mackenzie

text: Mackenziejoen valuma-alue on 1,805 miljoonan neliökilometrin laajuinen. Se käsittää noin viidenneksen koko Kanadan pinta-alasta, ja on maailman 12. suurin valuma-alue.


title: Mackenzie

text: Valuma-alueen varrella on yhdeksän yli tuhannen neliökilometrin laajuista järveä. Suurimmat järvistä ovat Athabascajärvi, Iso Orjajärvi ja Iso Karhujärvi.


title: Mackenzie

text: Vaikka itse Mackenziejoki on 1 738 kilometriä pitkä, sen pisin latvahaara on 4 241 kilometrin päässä Kaukaisin jokihaara saa alkunsa Finlayjoesta, joka laskee Willistonjärveen, josta vesi virtaa Peacejokea pitkin eteenpäin. Peace puolestaan yhdistyy Athabascajokeen jokien yhteisellä suistoalueella, josta Athabasca virtaa sekä poispäin että kohti Athabascajärveä. Athabascajoen virtauksen suunta riippuu Peacejoen virtauksesta. Joet yhdistyvät Slavejokeen, joka laskee Isoon Orjajärveen, josta itse Mackenziejoki saa alkunsa.


title: Mackenzie

text: Mackenziejoessa elää 45 kalalajia. Niistä monet vaeltavat suurina joukkoina Mackenzien ja sen sivujokien välissä. Omulsiika vaeltaa Mackenzien suistosta aina Liardjokeen asti. Sillisiika, "Stenodus nelma" ja imukarppi vaeltavat Liardin ja Mackenzien välillä.


title: Mackenzie

text: Lumihanhet, pikkujoutsenet ja hietakurjet muuttavat Mackenzieta pitkin, ja ne viettävät kesäajat joen suistoalueella. Suisto on myös maitovalaiden lisääntymisalue, ja siellä viihtyy myös runsas piisamikanta.


title: Mackenzie

text: Joki on sula noin viisi kuukautta vuodessa. Se jäätyy yleensä lokakuun aikana, ja jää alkaa murtua toukokuussa. Talvikuukausina joitakin sen osia käytetään jääteinä.


title: Mackenzie

text: Mackenziejoki nimettiin skotlantilais-kanadalaisen tutkimusmatkailija Alexander Mackenzien mukaan, joka pyrki jokea pitkin Tyynellemerelle vuonna 1789. Saavuttuaan pettymyksekseen kuitenkin Jäämerelle hän antoi joen nimeksi aluksi "Disappointment River". Athabasca-intiaanikielissä joen nimi on "Deh Cho".


title: Janne Pajunen

text: Janne Pajunen (s. 9. kesäkuuta 1968) on suomalainen entinen pikajuoksija.


title: Janne Pajunen

text: Pajunen voitti 400 metrin juoksun Suomen mestaruuden Mikkelissä vuonna 1993 ajalla 48,13. Ennätyksensä matkalla, 47,76, hän juoksi vuonna 1992. Seuratasolla Pajunen edusti IF Drottia.


title: Jamiroquai

text: Jamiroquai on brittiläinen musiikkiyhtye, jota johtaa Jay (Jason) Kay. Yhtye on maailmanlaajuisesti tunnettu ja se on 1990-luvun parhaiten tunnettuja acid jazz -yhtyeitä yhdessä Incogniton, The Brand New Heaviesin, Gallianon ja Corduroyn kanssa. Sen jälkeen Jamiroquai on kuitenkin muuttanut hiukan musiikillista tyylisuuntaansa.


title: Jamiroquai

text: Aluksi Jay Kay pyrki laulajaksi yhtyeeseen nimeltä "The Brand New Heavies", mutta epäonnistui. Tämän jälkeen hän päätti perustaa oman yhtyeen. Jamiroquain ensimmäinen single "When You Gonna Learn?" julkaistiin vuonna 1992. Singlen menestyksen seurauksena Kay teki 1 000 000 punnan arvoisen kahdeksan albumin sopimuksen Sony BMG Music Entertainmentin kanssa. "Emergency On Planet Earth" julkaistiin vuonna 1993 ja "The Return of the Space Cowboy" vuonna 1994. Yhtyeen alkuaikojen konsertit olivat varsin huumoripitoisia, vaikka monissa kappaleissa oli vakava sanoma.


title: Jamiroquai

text: Yhtyeen kansainvälinen läpimurto tuli kolmannen albumin myötä. Vuonna 1996 julkaistu "Travelling Without Moving" sisälsi kaksi suurta hittiä: "Virtual Insanity" ja "Cosmic Girl", jotka saivat vahvan jalansijan Amerikan markkinoilla. "Virtual Insanityn" musiikkivideo voitti vuoden 1997 MTV Video Music Awardseissa neljä palkintoa: palkinnon parhaasta musiikkivideosta ("MTV Video Music Award for Best Video of the Year"), parhaista erikoistehosteista ("MTV Video Music Award for Best Special Effects"), parhaasta kuvauksesta ("MTV Video Music Award for Best Cinematography") ja läpimurtovideon palkinnon ("MTV Video Music Award – Breakthrough Video").


title: Jamiroquai

text: Hittisingle "Deeper Underground" oli vuonna 1998 julkaistun elokuva Godzillan soundtrackillä. Toinen single albumilta "Synkronized" oli "Canned Heat". Se oli elokuvissa "Center Stage" (2000) ja "Dynamiitti Napoleon" (2005).


title: Jamiroquai

text: Kolmen ensimmäisen albumin acid jazz -tyyli oli vähemmän näkyvää vuonna 1999 julkaistulla albumilla "Synkronized". Jay Kayn kiinnostus funkiin ja diskomusiikkiin muutti yhtyeen musiikkityyliä, mutta menestys kuitenkin jatkui. Yhtyeen viidennellä, vuonna 2001 julkaistulla albumillaan "A Funk Odyssey", diskomusiikin vaikutus oli selvästi nähtävissä. Viidennen albumin ensimmäinen single "Little L" saavutti musiikkilistojen ykköspaikan useissa maissa.


title: Jamiroquai

text: Vuonna 2003 Jamiroquai julkaisi DJ-mix albumin "Late Night Tales". Albumi sisälsi kappaleita The Pointer Sistersiltä, The Commodoresilta, Johnny Hammondilta ja Marvin Gayeltä.


title: Jamiroquai

text: Jamiroquain kuudes studioalbumi "Dynamite" julkaistiin 20. kesäkuuta 2005. Albumi keräsi suosiota ympäri maailmaa. Sen ensimmäinen single "Feels Just Like It Should" julkaistiin kesäkuun alussa ja toinen "Seven Days In Sunny June" 15. elokuuta.


title: Jamiroquai

text: Viime aikoina Jay Kayllä on ollut riitoja pitkäaikaisen levy-yhtiönsä Sony Musicin kanssa. Hiljaittaisessa haastattelussaan Sydney Morning Heraldille hän kommentoi: "Nykyään 18 % on musiikkia ja 82 % markkinointihevonpaskaa. Ensi kerralla kun teen albumin, aion laittaa sen myyntiin internetiin viidellä vitun dollarilla". Tämä yhdistettynä hiljattain The Sun -lehdelle annettuun kommenttiin: "Haluan tehdä elämälläni muutakin. Haluan rauhaa ja hiljaisuutta ja tavata kivan tytön ja saada muutaman lapsen ja rentoutua." on luonut huhuja Jay Kayn vetäytymisestä eläkkeelle pian Dynamite-kiertueen jälkeen.


title: Jamiroquai

text: Maaliskuussa 2006 Jamiroquai ilmoitti siirtymisestään Columbia Recordsille, joka on Sony BMG:n tytäryhtiö. Jamiroquai julkaisi marraskuussa 2006 "" -kokoelman, joka sisälsi kaksi uutta kappaletta: "Runaway" ja "Radio".


title: Jamiroquai

text: Yhtyeen seitsemäs studioalbumi "Rock Dust Light Star" julkaistiin 1. marraskuuta 2010. Albumin julkaisee Mercury Records. Levyltä on julkaistu single "White Knuckle Ride" sekä cd-muodossa, että vinyylisinglenä rajoitettuna painoksena.


title: Jamiroquai

text: Emergency On Planet Earth -albumilta:


title: Jamiroquai

text: The Return of the Space Cowboy -albumilta:


title: Jamiroquai

text: Travelling Without Moving -albumilta:


title: Jamiroquai

text: Godzilla-soundtrackiltä:


title: Jamiroquai

text: Synkronized-albumilta:


title: Jamiroquai

text: Singlet, joita ei ole albumeilla


title: Jamiroquai

text: A Funk Odyssey -albumilta:


title: Jamiroquai

text: Dynamite-albumilta:


title: Jamiroquai

text: High Times: Singles 1992–2006 -albumilta:


title: Alexander Armfelt

text: Alexander Armfelt ( 18. huhtikuuta 1794 Riika – 8. tammikuuta 1876 Pietari) oli suomalainen sotilas, virkamies ja ministerivaltiosihteeri. Hän oli Gustaf Mauritz Armfeltin poika, mikä auttoi alkuun uralla. Armfelt toimi Suomen kenraalikuvernöörin adjutanttina 1821–1827 ja (ministeri)valtiosihteerin apulaisena 1834 alkaen, kunnes hänet Robert Henrik Rehbinderin kuoleman jälkeen nimitettiin ministerivaltiosihteeriksi 1842. Edeltäjänsä tavoin hän toimi virassa kuolemaansa asti, pidempään kuin kukaan toinen. Suomen asioiden esittelijänä Pietarissa hän pääsi vaikuttamaan muun muassa Suomen markan käyttöönottoon ja valtiopäiväjärjestysuudistukseen, ja selviytyi voittajana valtataisteluissa useiden kenraalikuvernöörien kanssa. Hän sai kaikki ajan korkeimmat suomalaisille myönnettävät kunniamerkit.


title: Natalie Paley

text: Natalie Paley, alkujaan ruhtinatar Natalia Pavlovna Paley () (5. joulukuuta 1905 – 27. joulukuuta 1981) oli venäläinen aatelisnainen, sittemmin malli ja elokuvanäyttelijä.


title: Natalie Paley

text: Natalia Paley syntyi Olga Paleyn tyttärenä Pariisissa. Hänen isänsä oli suuriruhtinas Pavel Aleksandrovitš Romanov, keisari Aleksanteri II:n poika. Natalialla oli kaksi täyssisarusta: ruhtinas Vladimir Pavlovitš Paley (1897–1918) ja ruhtinatar Irina Pavlovna Paley (1903–1990). Vuonna 1915 aiemmin tsaarin epäsuosiossa ollut perhe muutti takaisin vanhempien kotimaahan Venäjälle.


title: Natalie Paley

text: Venäjän vallankumouksen jälkeen Natalia Paley pakeni äitinsä ja sisarensa Irinan kanssa vuonna 1920 Suomeen. Bolševikit olivat murhanneet hänen isänsä Pavel Aleksandrovitšin Pietari-Paavalin linnoituksessa 1919 ja veljensä Vladimirin Alapajevskissa 1918. Suomesta Natalia, Irina ja Olga muuttivat Ranskaan, jossa Olga kuoli vuonna 1929.


title: Natalie Paley

text: Vuonna 1927 Natalia Paley nai Lucien-Camille Lelongin, kuuluisan ranskalaisen muotisuunnittelijan. Paley oli Lelongilla mallina ja hän esiintyi monesti aikakauslehti Voguessa. Hän ryhtyi myös näyttelemään; näyttelijänä hänet tunnetaan yleisimmin nimellä Natalie Paley. Hän esiintyi monissa eurooppalaisissa elokuvissa, kuten Marcel L'Herbierin "L'Épervierissä" (1933) ja Alexander Kordan "Don Juanin yksityiselämässä" (1934). Ranskasta hän muutti Yhdysvaltoihin, jossa hän jatkoi näyttelemistä. Hänestä tuli Katharine Hepburnin pitkäaikainen ystävä.


title: Natalie Paley

text: Vuonna 1937 Natalie Paley erosi miehestään Lelongista ja nai samana vuonna teatteriohjaaja John Chapman Wilsonin. Pariskunta asettui Manhattanille, jossa Natalie työskenteli muotisuunnittelija Mainbocherin liikkeessä. Natalie Paley kuoli vuonna 1981 New Yorkissa.


title: Nunatak

text: Nunatak (kalaallisut: nunataq) on vuorenhuippu, joka ei ole mannerjään peitossa, vaan työntyy esiin ympäröivästä jäätiköstä. Nunatakin eläimistö ja kasvisto voi olla jäätikön eristämää, kuten saaren kasvisto ja eläimistö voi olla valtameren eristämää. Nunatakit ovat yleensä särmikkäitä rapautumisesta johtuen, vastakohtana jään kuluttamalle pehmeämmän pinnanmuodon maastolle.


title: Nunatak

text: Sana "nunatak" tulee inuktitutista. Sitä on käytetty länsieurooppalaisissa kielissä ainakin 1880-luvulta lähtien.


title: Petri Pohjonen

text: Petri Hannu Tapani Pohjonen (s. 24. toukokuuta 1975 Lappeenranta) on suomalainen pikajuoksija.


title: Petri Pohjonen

text: Pohjonen voitti 400 metrin juoksun Suomen mestaruuden vuosina 1997, 1998 ja 1999. Hopealla hän oli 1995 ja 1996. Matkan hallimestaruus tuli vuosina 1996, 1998, 2000 ja 2002. 200 metrillä Pohjonen on parhaimmillaan ollut SM-kisoissa neljäs (1998).


title: Petri Pohjonen

text: Ruotsi-maaottelussa Tukholmassa 29. elokuuta 1997 Pohjonen juoksi ennätyksensä 46,62. Aika on 22-vuotiaiden Suomen ennätys. Pohjonen on ajallaan kaikkien aikojen kahdeksanneksi nopein suomalainen. Pohjosen jälkeen kukaan suomalainen ei ole toistaiseksi juossut 400 metriä nopeammin.


title: Petri Pohjonen

text: Pohjosen valmentajana toimi Tapani Torvi.


title: Luettelo fuusiojazz-muusikoista

text: Seuraavat artistit ovat esittäneet fuusiojazzia.


title: Panu (nimi)

text: Panu on suomalainen miehen etunimi.


title: Panu (nimi)

text: Panu kuuluu kansallisromanttisen kauden nimiin ja se on kansanomainen muoto "Urbanus"-nimestä, joka merkitsee 'kaupunkilaista', 'hienosti sivistynyttä'. Toisaalta vanhoissa loitsuissa "panu" merkitsee 'tulta', 'liekkiä' ja mahdollisesti 'tulenhaltijaa'. Kalevalassa sekä virolaisten vastaavassa teoksessa "Panu" mainitaan nimenomaan tulen henkenä: "tuli tuiski kirvehestä, Panu tammehen pakeni".


title: Panu (nimi)

text: Nimenä Panua alettiin käyttää vasta 1900-luvun alussa. Sen käyttöä edisti Juhani Ahon vuonna 1897 ilmestynyt romaani "Panu" samannimisine päähenkilöineen, joka on mahtava tietäjä. Suosituimmillaan nimi oli kuitenkin vasta 1900-luvun jälkipuoliskolla.


title: Panu (nimi)

text: Almanakkaan nimi Panu otettiin vuonna 1929. Nimipäivä oli aluksi 26. toukokuuta, mutta vuonna 1960 se siirrettiin toukokuun 26. päivälle ja vuonna 1973 nykyiselle paikalleen 11. marraskuuta.


title: Panu (nimi)

text: Vuoden 2015 loppuun mennessä "Väestörekisterikeskuksen" mukaan 2 658 miestä on saanut nimekseen Panu.


title: Patrologia Latina

text: Patrologia Latina (joskus myös Patrologia Cursus Completus, Series Latina) on jättimäinen latinaksi kirjoittaneiden kirkkoisien, kirkonopettajien ja muiden merkittävien kirkonmiesten koottujen teosten laitos, jonka julkaisi Jacques-Paul Migne vuosien 1844 ja 1855 välillä. Teos on edelleen kirkkoisien teosten auktoritatiivinen laitos ja merkittävä keskiajan tutkijoiden lähde.


title: Patrologia Latina

text: "Patrologia Latina" sisältää latinankielisiä teoksia tuhannen vuoden ajalta Tertullianuksesta paavi Innocentius III:een. Teoksessa on 217 osaa: osat 1–73 Tertullianuksesta Gregorius Toursilaiseen julkaistiin vuosina 1844–1849, ja osat 74–217 paavi Gregorius I:stä paavi Innocentius III:een julkaistiin vuosina 1849–1855. Vaikka kokoelma päättyy vuoteen 1216 Innocentius III:en kuoleman jälkeen, Mignen alkuperäinen tarkoitus oli ottaa mukaan dokumentteja uskonpuhdistukseen saakka. Tämä tehtävä osoittautui kuitenkin liian työlääksi, mutta mukaan otettiin joitakin myöhempiä aikaisempiin teoksiin liittyviä kommentaareja tai muita dokumentteja. Kaikki dokumentit olivat uusintapainoksia jo aiemmin julkaistuista teoksista.


title: Patrologia Latina

text: "Patrologia Latina" on osa teoksesta "Patrologiae Cursus Completus", jonka toinen osa on "Patrologia Graeco-Latina", joka koostuu kreikaksi kirjoittaneiden kirkkoisien ja keskiajan kirjoittajien teosten latinankielisistä käännöksistä.


title: Patrologia Latina

text: Alla on luettelo merkittävimmistä "Patrologiaan" kuuluvista kirjoittajista. Luetteloon on merkitty, mistä osasta teokset löytyvät. Suurin osa teoksista on luonteeltaan kirkollisia, mutta joukkoon kuuluu myös kirjallisuustieteellisesti, historiallisesti ja kielitieteellisesti (kuten gootinkielinen Raamattu osassa 18) mielenkiintoisia teoksia.


title: Gaspén niemimaa

text: Gaspén niemimaa (, ) on Kanadassa, Quebecin provinssissa sijaitseva niemimaa. Se levittäytyy St. Lawrencen lahdelle ja sitä rajaa etelässä New Brunswickin provinssi. Sen maaperä on epätasaista, sillä se sijaitsee Appalakkien vuoriston alueella.


title: Gaspén niemimaa

text: Niemimaan itäisintä kolkkaa kutsutaan nimellä "Cap Gaspé". Sana "gaspé" johtaa luultavasti alkunsa alkuperäiskansa micmacien sanasta "gespeg", joka tarkoittaa maan loppua.


title: Patrologia Graeca

text: Patrologia Graeca (, joskus myös Patrologia Cursus Completus, Series Graeca) on kreikan kielellä kirjoittaneiden kirkkoisien koottujen teosten laitos, jonka Jacques-Paul Migne julkaisi vuosien 1857–1866 välillä. Teos on edelleen merkittävä varhaiskristillisyyden tutkijoiden lähde, ja auktoritatiivinen tilanteissa, joissa uudempaa tieteellistä editiota ei ole tuotettu.


title: Patrologia Graeca

text: "Patrologia Graeca" sisältää 161 osaa. Teos sisältää sekä itäisen kirkon kirkkoisien että läntisen kirkon kreikaksi ennen latinan nousua vallitsevaksi kieleksi kirjoittaneiden kirkkoisien kirjoituksia. Tekstien ohella on yleensä synoptinen latinankielinen käännös.


title: Hung Up

text: Hung Up on yhdysvaltalaisen pop-laulaja Madonnan kappale, joka julkaistiin ensimmäisenä singlenä hänen kymmenenneltä studioalbumiltaan Confessions on a Dance Floor marraskuussa 2005. Madonnan lisäksi kappaletta oli tekemässä Stuart Price, ja kappale sisältää sampleja ABBAn kappaleesta "Gimme Gimme Gimme (A Man After Midnight)" vuodelta 1979. Kappale sai erinomaisen vastaanoton ja nousi listaykköseksi muun muassa Suomessa, Isossa-Britanniassa, Australiassa, Ranskassa, Ruotsissa ja Kanadassa. Yhdysvalloissa se ylsi Billboardin "Hot Dance Music" -listan ykköseksi ja "Billboard Hot 100" -listalla parhaimmillaan sijalle seitsemän. Kappale oli yksi vuoden 2005 soitetuimmista maailman radiokanavilla.


title: Hung Up

text: Kappaleen musiikkivideon on ohjannut Johan Renck 7.-9. lokakuuta 2005 ja se on kuvattu Lontoon metrossa, Chinatownissa ja Trocadero Centressä. Videolla Madonna tanssii ja jumppaa vaaleanpunaisessa voimisteluasussa ennen lähtöään diskoon. Ennen videon kuvauksia Madonna oli joutunut ratsastusonnettomuuteen ja joutui sen takia tanssimaan videolla vahvojen kipulääkkeiden alaisena. Koreografian videolle suunnitteli Jamie King, joka myös ohjasi Madonnan Re-Invention-kiertueen.


title: Hung Up

text: Kappaleen säkeistö ""Time goes by so slowly for those who wait / No time to hesitate / Those who run seem to have all the fun / I'm caught up / I don't know what to do"" esiintyy myös Madonnan ja Princen duetossa "Love Song", joka on Madonnan vuonna 1989 ilmestyneellä albumilla Like a Prayer.


title: Jeremias

text: Jeremias on miehen etunimi.


title: Jeremias

text: Jeremias on kreikkalainen muoto heprealaisesta nimestä "Jeremia", joka tarkoittaa 'Jahve kohottaa'.


title: Jeremias

text: Nimi on ollut Suomen almanakassa 1662–1928 ja uudelleen vuodesta 1953.


title: Jeremias

text: Kesäkuuhun 2018 mennessä Väestörekisterikeskuksen mukaan 4 189 miestä on saanut nimekseen Jeremias.


title: Luettelo luokittelujärjestelmistä

text:
Luokittelujärjestelmiä ja luokitteluja ryhmiteltynä aloittain :n mukaan.
02 . . Informatiikka. ()
07
12
14
15 Rajatieto (Tämä YKL:n luokka on . Katso .)
16
30 Yleinen
32 Valtio-oppi. Politiikka.
39
40
52
53
54
55 Fyysinen maantiede. .


title: Luettelo luokittelujärjestelmistä

text:
55.5 .
56
57
59
61 . . Säätö- ja systeemitekniikka. ()
62 Metalliteollisuus. Konetekniikka. . Sähkötekniikka
63 Kaivannaisteollisuus. Kemianteollisuus.
67 - ja .
69 Liiketalous. Markkinointi. Kauppa.
78
87


title: Ursula

text: Ursula on naisen etunimi. Se on hellittelymuoto latinan sanasta "ursa", joka tarkoittaa naaraskarhua.


title: Ursula

text: Nimi on yleinen Keski-Euroopan maissa; katolilaisilla on Ursula-niminen pyhimys, jonka muistopäivää on vietetty 800-luvulta lähtien 21. lokakuuta. Suomessa Ursula-nimi oli suosituimmillaan 1960- ja 1970-luvuilla.


title: Ursula

text: Ensimmäisen kerran Ursula oli Suomen almanakassa vuosina 1705–1907 ja se otettiin uudelleen kalenteriin 1950.


title: Ursula

text: Vuoden 2009 loppuun mennessä "Väestörekisterikeskuksen" mukaan 1 679 naista on saanut nimekseen Ursula.


title: Ron Carter

text: Ron Carter (s. 4. toukokuuta 1937 Ferndale, Michigan) on yhdysvaltalainen jazzbasisti. Carter on yksi eniten levyttäneistä basisteista jazzin historiassa yli 2 500 levyllään.


title: Ron Carter

text: Carter tuli yleisön tietoisuuteen soittaessaan kuuluisassa Miles Davisin 1960-luvun kvintetissä, jossa soittivat myös Herbie Hancock, Wayne Shorter ja Tony Williams. Hän esiintyi monissa Hancockin ja Shorterin sooloprojekteissa. Hän on esiintynyt ja levyttänyt muun muassa Antônio Carlos Jobimin, Eric Dolphyn, McCoy Tynerin, Stanley Turrentinen, Freddie Hubbardin, Stan Getzin, Coleman Hawkinsin, Joe Hendersonin, Horace Silverin, Kenny Burrellin ja Milt Jacksonin kanssa ja on julkaissut yli 20 levyä yhtyeen johtajana.


title: Ron Carter

text: Carter on valmistunut maineekkaasta Eastman School of Music -koulusta.


title: Ron Carter

text: Carter toimii musiikkiosaston emeritusprofessorina City College of New Yorkissa opetettuaan siellä kahdeksantoista vuotta, ja vuonna 2004 hän sai kunniatohtorin arvon tunnetusta Berklee College of Musicista.


title: Matti Myllykoski

text: Arto Matti Tuomas Myllykoski (s. 9. lokakuuta 1958 Karhula) on teologian tohtori ja Helsingin yliopiston teologisen tiedekunnan Uuden testamentin eksegetiikan dosentti sekä yliopiston kirjaston johtava tietoasiantuntija. Hän on lisäksi yksi Vartija-lehden päätoimittajista


title: Matti Myllykoski

text: Myllykosken vuonna 1994 julkaisema "Jeesuksen viimeiset päivät", joka on kansantajuistettu lyhennelmä saksankielisestä tutkimuksesta "Die letzten Tage Jesu I-II", herätti tulkinnoillaan runsaasti keskustelua ja julkisuutta. Myllykosken mukaan Jeesus olisi luultavimmin heitetty joukkohautaan mätänemään, eikä kalliohautaan. Tästä syntyneestä väärinkäsityksestä syntyi usko Jeesuksen ylösnousemukseen. Myllykosken ajatukset herättivät paljon kritiikkiä ja pahennusta varsinkin kirkon Raamattua korostavissa piireissä. Väitöskirjansa jälkeen hän on kirjoittanut runsaasti eksegetiikkaa kansantajuistavaa kirjallisuutta.


title: Matti Myllykoski

text: Myllykoski on profiloitunut liberaaliteologisena pappina, jonka mielestä kirkon opetusta tulisi pystyä uudistamaan nykytiedon valossa. Toisaalta hän on toivonut myös kirkon konservatiivisille ryhmille, kuten naispappeuden vastustajille, oikeutta toimia kirkossa omien lähtökohtiensa edellyttämällä tavalla.


title: Matti Myllykoski

text: Matti Myllykosken veli oli muusikko Pekka Myllykoski.


title: Peace

text: Peace on joki Kanadassa. Se saa alkunsa Kalliovuorilla, Brittiläisen Kolumbian pohjoisosissa, ja laskee pohjoisen Albertan läpi. Joki on noin 1 923 kilometriä pitkä, ja sen valuma-alue on noin 302 500 neliökilometriä.


title: Peace

text: Joen yläjuoksulle on tehty suuri pato ja tekojärvi, Willistoninjärvi, vesivoiman tuottamista varten. Padon jälkeen joki laskee itään Albertaa kohti ja jatkaa sitten pohjoiseen ja itään, jossa se kohtaa Athabascajärven Wood Buffalon kansallispuistossa. Athabascajärven ja Peacen jokisuiston vesi laskee Slave-jokeen ja saavuttaa Pohjoisen jäämeren Mackenzien kautta.


title: Peace

text: Joen reuna-alueet ovat perinteisesti olleet dunnezojen asuinalueita. Turkiskauppaaja Peter Pondin uskotaan käyneen joella vuonna 1785. North West Companyn Charles Boyer perusti Peacen ja Boyerin yhtymäkohtaan turkiskauppa-aseman vuonna 1788. Vuonna 1793 tutkimusmatkailija Alexander Mackenzie matkusti pitkin jokea. Vuonna 1794 joen varrelle Rocky Mountain Houseen, lähelle nykyistä Fort St. Johnia, rakennettiin turkiskauppa-asema. Se oli ensimmäinen muun kuin alkuperäiskansan asutus Brittiläisen Kolumbian mantereella.


title: Peace

text: Albertassa sijaitsevan Peace-jokilaakson rikas maaperä on tuottanut vehnäsatoa 1800-luvun loppupuolelta lähtien. Jokialue on myös tärkeä öljy- ja maakaasutuotannon keskus. Joen varrella Brittiläisessä Kolumbiassa on myös sahatavara-, selluloosa- ja paperitehtaita.


title: Peace

text: Peacen suistoalueesta tehtiin Ramsar-suojelualue vuonna 1982.


title: Kuningatar Charlotten saaret

text: Kuningatar Charlotten saaret (, entiseltä nimeltään , ) on Kanadassa, Brittiläisen Kolumbian luoteisrannikolla sijaitseva Kanadan läntisin saariryhmä. Se koostuu yli 150 saaresta, ja sillä on kaksi pääsaarta: sen suurin saari Grahaminsaari pohjoisessa, ja Moresbynsaari etelässä, jonne pääsee vain laivalla. Saariryhmän pinta-ala on 9 596 neliökilometriä ja asukasluku on 4 652 (2009). Sen asuttivat ensimmäisina haida-intiaanit arviolta noin 8 000 vuotta sitten. Ensimmäinen rekisteröity kaupunki saariryhmässä oli Queen Charlotte City.


title: Kuningatar Charlotten saaret

text: Saariryhmän erottaa Brittiläisen Kolumbian mantereesta Hecatensalmi. Alaskasta sen erottaa Dixon Entrance -salmi, ja Vancouverinsaaresta Kuningatar Charlotten salmi. Saariryhmä sai nimensä kapteeni George Dixonin "HMS Queen Charlotte" -laivan mukaan, joka puolestaan sai nimensä kuningas Yrjö III:n vaimon, kuningatar Charlotten mukaan. George Dixon vieraili saarella vuonna 1787.


title: Kuningatar Charlotten saaret

text: Saariryhmän eteläosassa sijaitsee Gwaii Haanasin kansallispuisto.


title: Kuningatar Charlotten saaret

text: Kanadan viranomaiset ottivat käyttöön Haida Gwaii -nimen vuonna 2010.


title: Kuningatar Charlotten saaret

text: 21. elokuuta 1949 Grahaminsaaren länsipuolella sattui Kanadan voimakkain seismisillä mittareilla havaittu Kuningatar Charlotten saarten maanjäristys, joka oli voimakkuudeltaan 8,1 yksikköä. Maanjäristys ei aiheuttanut henkilövahinkoja mutta se aiheutti joitain maanvyöryjä seka aineellisia vahinkoja. Tiettävästi suurin ennen seismisten mittalaitten käyttöönottoa tapahtunut maanjäristys oli saariryhmästä kaakkoon, Vancouverinsaaren länsipuolella 26. tammikuuta 1700 sattunut Kaskadien maanjäristys, jonka voimmakkuudeksi on arvioitu vähintään 9 yksikköä.


title: Kuningatar Charlotten saaret

text: 28. lokakuuta 2012 kello 03:04:10 UTC saaren länsipuolelle iski 7,7 magnitudin järistys sekä useita jälkijäristyksiä.


title: Die Another Day

text: Die Another Day on yhdysvaltalaisen poplaulaja Madonnan ensimmäinen single albumilta American Life, joka on hänen yhdeksäs studioalbuminsa. Se julkaistiin lokakuussa 2002 Madonnan ja Mirwais Ahmadzaïn tuottamana ja se nousi Britanniassa singlelistan kolmoseksi ja Yhdysvalloissa Billboardin sijalle kahdeksan.


title: Die Another Day

text: Kappale on tehty James Bond -elokuvaan "Kuolema saa odottaa" ("Die Another Day") ja se oli menestynein Bond-teema sitten 1980-luvun sävellysten. Sen musiikkivideolla kahdeksi henkilöksi jakautunut Madonna, joka esittää elokuvassa miekkailunopettajaa, taistelee valko- ja mustapukuista itseään vastaan ja joutuu pohjoiskorealaisten terroristien kiduttamaksi. Videon lopussa Madonna yritetään tappaa sähkötuolilla, mutta hän pääsee pakenemaan. Musiikkivideon on ohjannut ruotsalainen Traktor-ohjaajaryhmä ja video on yksi Madonnan kalleimmista, maksaen 6 miljoonaa dollaria.


title: William M. Arkin

text: William M. Arkin on The Washington Postin toimittaja ja entinen sotilastiedustelun analyytikko Länsi-Berliinistä 1970-luvulta.


title: William M. Arkin

text: Arkin on kirjoittanut useita kirjoja sekä esiintynyt NBC:ssä. Hän on Yhdysvaltain ilmavoimien School of Advanced Airpower Studiesissa apulaisprofessorina.


title: Aslan (leijona)

text: Aslan-leijona on C. S. Lewisin kirjoittaman Narnia-kirjasarjan keskeisiä hahmoja. "Aslan" on turkin kieltä ja tarkoittaa leijonaa.


title: Aslan (leijona)

text: Aslan on Narnian luoja ja ylin hallitsija, suurin ja kaunein leijona, mitä kuvitella saattaa. Kirjassa "Taikurin sisarenpoika" kerrotaan Narnian perustamisesta. Aslan kulkee halki tyhjän maan ja saa laulullaan maan viheriöimään. Aslan laulaa myös kaikki erilaiset eläinlajit maan sisästä esiin. Aslan antaa eläimille puhekyvyn ja jättää Narnian maan niiden asuttavaksi ikuisiksi ajoiksi.


title: Aslan (leijona)

text: Narnia-sarjan kristityt ihailijat vertaavat Narnian luomista Raamatun luomiskertomukseen. Aslania voidaan verrata Kristukseen myös muissa Narnian tapahtumissa. Kirjassa "Velho ja Leijona" Valkea velho hallitsee väärin valtuuksin Narniaa. Aslan uhraa itsensä pelastaakseen petturiksi paljastuneen Edmund-pojan. Viholliset sitovat Aslanin kivipaateen, leijonaa häpäistään leikkaamalla siltä harja ja velho iskee Aslanin kuoliaaksi. Aslan kuitenkin herää henkiin ikivanhan taian ansiosta: "kun vapaaehtoinen uhri, joka ei ole tehnyt mitään rikosta, tapetaan petturin sijasta, paasi halkeaa ja itse kuolema peruuntuu".


title: Aslan (leijona)

text:
Aslan pystyy myös loikkaamaan korkeidenkin esteiden kuten Valkean velhon linnanmuurin yli ja herättää patsaiksi muutetut eläimet takaisin henkiin puhaltamalla niiden sieraimiin.
Narnia-elokuvissa Aslanin äänenä toimii Liam Neeson.


title: Alice Walker

text: Alice Walker (s. 9. helmikuuta 1944 Eatonton, Georgia, Yhdysvallat) on afroamerikkalainen kirjailija, jonka tunnetuimpia teoksia on Yhdysvaltain rotuerotteluun pureutuva "Häivähdys purppuraa" ("The Color Purple") vuodelta 1982. Steven Spielberg on ohjannut kirjaan pohjautuvan elokuvan. Suomeksi on ilmestynyt myös Walkerin teos "Meridian" (1984; alkuteos "Meridian", 1976).


title: Alice Walker

text: Walker aloitti uransa 1960-luvulla amerikkalaisen mustan kulttuurin nousun yhteydessä, samoihin aikoihin kuin Toni Morrison ja monet muut. Walkerin ensimmäinen teos oli opiskeluaikana ilmestynyt runokokoelma "Once" (1968). Walker oli rauhanaktivisti ja kävi aikoinaan nuorisofestivaalissa Helsingissä vuonna 1962.


title: Alice Walker

text: Walkerin joulukuussa 2018 esittämät kommentit yöpöydällään olevasta liskoteorioista tunnetun David Icken kirjasta "And the Truth Shall Set You Free" ovat The Guardianin mukaan saaneet jotkut epäilemään, että hänellä on antisemitistisiä näkemyksiä. Mieltymyksestään Icken kirjoihin hän on puhunut jo vuonna 2013.


title: Laukaanjoki

text:
Laukaanjoki (myös "Laukaa", vatjaksi "Laugaz, Laukaa jõtši", ) on joki Novgorodin ja Leningradin alueilla Venäjällä. Sen pituus on 353 kilometriä ja valuma-alueen laajuus 13 200 neliökilometriä. Keskimääräinen virtaus 60 kilometrin päässä joen suusta on 93 kuutiometriä sekunnissa. Keskijuoksulla leveys on 50–100 metriä ja joen suussa jopa 500 metriä.
Joki saa alkunsa Tjosovon suoalueelta ja laskee Suomenlahden Laukaanlahteen. Korkean veden aikaan se laskee Rosonajoen kautta myös Narvanjoen suuhun. Joessa on jääpeite joulukuun alkupuolelta huhtikuun alkuun. Tärkeimmät sivujoet ovat Ortesjoki, Jaštšera, Lemusajoki, Saba ja Ruutainjoki.


title: Laukaanjoki

text: Laukaanjoki on osittain purjehduskelpoinen yhteensä 173 kilometrin pituudelta. Pisin liikennöitävä osuus sijaitsee Tolmatšovon taajaman ja Lugan piirin Hilokin kylän välillä. Joen varrella sijaitsevat Lugan ja Jaaman kaupungit, Laukaansuun taajama sekä muun muassa Suuren-Lutskan, Haavikon, Kukkosin, Narvusin ja Joenperän kylät. Jaamassa on vesivoimalaitos. Laukaansuun taajamasta on suunniteltu kehitettävän vuoteen 2017 mennessä 24,5 tuhannelle ja 2025 mennessä jopa 34,5 tuhannelle asukkaalle mitoitettu, paljolti Ust-Lugan satamaa palveleva kaupunki.


title: Laukaanjoki

text: Joen nimi on itämerensuomalaista perua. Sen alajuoksulla on ollut inkerinsuomalaista, inkerois- ja vatjalaisasutusta. Jaaman ympäristössä oli 1700-luvulla perustettuja saksalaisia siirtokuntia.


title: Laukaanjoki

text: Keskiajalla Laukaanjoki oli Novgorodin Itämereen yhdistänyt tärkeä liikenneväylä. 1600-luvulla sen keskijuoksu toimi Ruotsille kuuluneen Inkerinmaan rajana. Heinä-elokuussa 1941 joella oli tärkeä puolustuslinja, joka hidasti saksalaisten etenemistä kohti Leningradia.


title: Laukaanjoki

text: Jaaman lähellä sijaitsevan Fosforit-lannoitetehtaan jätealueelta Laukaanjokeen valunut fosfori oli alkuvuoteen 2012 asti yksi Suomenlahden pahimpia saastuttajia. Asian noustua julkisuuteen lannoitetehdas esti kaivosjätevuorista valuneet fosforipäästöt padoilla ja valumavesien osittaisella puhdistuksella. Toukokuussa 2018 mitatut forforipitoisuudet olivat Laukaanjoen tyyppiselle vesistölle normaaleja.


title: Like a Prayer (kappale)

text: Like a Prayer on yhdysvaltalaisen poplaulaja Madonnan kappale ja ensimmäinen singlejulkaisu albumilta Like a Prayer. Kappale julkaistiin helmikuussa 1989 Pohjois-Amerikassa ja Euroopassa Madonnan itsensä ja Patrick Leonardin tuottamana. Kuoron säestämästä kappaleesta tuli yksi Madonnan uran suurimmista hiteistä. Alun perin kappaleesta suunniteltiin mainosta Pepsille, mutta Pepsi purki sopimuksen kappaleen musiikkivideon aiheuttaman kohun vuoksi. Madonna tosin sai pitää viiden miljoonan palkkionsa.


title: Like a Prayer (kappale)

text: Kohusta huolimatta kappale ylsi Billboard-listan sijalle yksi ja oli listaykkösenä myös Eurochart Hot 100-listalla, Suomessa, Australiassa, Kanadassa, Japanissa, Italiassa, Irlannissa, Norjassa, Ruotsissa, Suomessa, Espanjassa, Isossa-Britanniassa, Sveitsissä, Uudessa-Seelannissa, Belgiassa. Toiseksi kappale sijoittui Saksassa, Ranskassa, Hollannissa ja Itävallassa.


title: Like a Prayer (kappale)

text:
Kappaleen musiikkivideon on ohjannut Mary Lambert. Videolla Madonna muun muassa suutelee tummaihoista pyhimystä ja tanssii palavien ristien keskellä. Musiikkivideo synnytti maailmanlaajuisen kohun ja herätti paheennusta yhdistämällä katolisuuden ja seksuaalisuuden. Jopa itse paavi Johannes Paavali II tuomitsi kappaleen ja sen jälkeen julkaistun albumin kristinuskoa
rienaavaksi.


title: Paul Chambers

text: Paul Laurence Dunbar Chambers, Jr. (22. huhtikuuta 1935 – 4. tammikuuta 1969) oli 1950- sekä 60-luvun tärkeimpiä jazzbasisteja. Hän syntyi Pittsburghissa, mutta vietti nuoruutensa Detroitissa. Hän ja Slam Stewart olivat ensimmäisiä jazzbasisteja, jotka soittivat sooloja myös jousella. Vuodesta 1955 aina vuoteen 1963 hän oli Miles Davisin kvintetin jäsen, ja soitti muun muassa kuuluisalla Davisin "Kind of Blue"-levyllä.


title: Paul Chambers

text: Chambers soitti myös John Coltranen albumilla "Giant Steps". Coltranen kappale "Mr. P. C." on nimetty Chambersin mukaan. Hän levytti monien kuuluisien muusikoiden kanssa, kuten Cannonball Adderley, Donald Byrd, Sonny Rollins, Freddie Hubbard, Jackie McLean ja Bud Powell. Tämän lisäksi hän toimi yhtyeen johtajana.


title: Paul Chambers

text: Chambersilla oli ongelmia sekä alkoholin että huumeiden suhteen. Hän kuoli 33-vuotiaana tuberkuloosiin vuonna 1969.


title: Paul Chambers

text: yhtyeen johtajana:


title: Paul Chambers

text: yhtyeen jäsenenä:


title: Paul Chambers

text: Cannonball Adderley


title: Paul Chambers

text: Nat Adderley


title: Paul Chambers

text: Toshiko Akiyoshi


title: Paul Chambers

text: Lorez Alexandria


title: Paul Chambers

text: Chet Baker


title: Paul Chambers

text: Tina Brooks


title: Paul Chambers

text: Kenny Burrell


title: Paul Chambers

text: Sonny Clark


title: Paul Chambers

text: Jimmy Cleveland


title: Paul Chambers

text: John Coltrane


title: Paul Chambers

text: Miles Davis


title: Paul Chambers

text: Kenny Dorham


title: Paul Chambers

text: Kenny Drew


title: Paul Chambers

text: Bill Evans


title: Paul Chambers

text: Gil Evans


title: Paul Chambers

text: Curtis Fuller


title: Paul Chambers

text: Red Garland


title: Paul Chambers

text: Grant Green


title: Paul Chambers

text: Herbie Hancock


title: Paul Chambers

text: Barry Harris


title: Paul Chambers

text: Dexter Gordon


title: Paul Chambers

text: Benny Golson


title: Paul Chambers

text: Johnny Griffin


title: Paul Chambers

text: Joe Henderson


title: Paul Chambers

text:
Freddie Hubbard
Milt "Bags" Jackson


title: Paul Chambers

text: John Jenkins


title: Paul Chambers

text: J. J. Johnson


title: Paul Chambers

text: Philly Joe Jones


title: Paul Chambers

text: Wynton Kelly


title: Paul Chambers

text: Abbey Lincoln


title: Paul Chambers

text: Jackie McLean


title: Paul Chambers

text: Blue Mitchell


title: Paul Chambers

text: Hank Mobley


title: Paul Chambers

text: Thelonious Monk


title: Paul Chambers

text: Lee Morgan


title: Paul Chambers

text: Wes Montgomery


title: Paul Chambers

text: Oliver Nelson


title: Paul Chambers

text: Phineas Newborn, Jr.


title: Paul Chambers

text: Art Pepper


title: Paul Chambers

text: Bud Powell


title: Paul Chambers

text: Ike Quebec


title: Paul Chambers

text: Sonny Red


title: Paul Chambers

text: Freddie Redd


title: Paul Chambers

text: Sonny Rollins


title: Paul Chambers

text: Louis Smith


title: Paul Chambers

text: Frank Strozier


title: Paul Chambers

text: Art Taylor


title: Paul Chambers

text: Clark Terry


title: Paul Chambers

text: Kai Winding


title: Herne (kaupunki)

text: Herne on noin 154 000 asukkaan (2012) kaupunki Nordrhein-Westfalenin osavaltiossa Saksassa. Se sijaitsee Ruhrin alueella Emscher-joen laaksossa rajoittuen Herteniin, Recklinghauseniin, Castrop-Rauxeliin sekä Bochumiin ja Gelsenkircheniin. Herne on Saksan tiheimmin asuttuja kaupunkeja.


title: Herne (kaupunki)

text: Varhaisin maininta Hernestä on vuodelta 880 muodossa "Haranni". Muiden alueen kaupunkien tapaan Herne oli vain pieni kylä 1800-luvun puoliväliin asti, jolloin sinne perustettiin ensimmäinen kaivos. Vuonna 1872 Herneen perustettiin oppilaitos "Haranni-Gymnasium". Kaupunkioikeudet Hernelle myönnettiin 1897.


title: Herne (kaupunki)

text: Asukasluku ylitti 100 000 rajan vuonna 1933 ja nykyään Herne lukeutuu Saksan pieniin suurkaupunkeihin. Naapurikaupunki Wanne-Eickel ja Herne liitettiin toisiinsa vuonna 1975. Tuolloin kaupungin väkiluku oli suurimmillaan: 193 831. Vuoriteollisuusmenneisyys näkyy vielä kaupunkikuvassa muutamina säilyneinä kaivostorneina. Lukuisat vuorimieskannatusyhdistykset pitävät perinnettä yllä.


title: Herne (kaupunki)

text: Hernessä risteytyvät moottoritiet A 42 ja A 43. Joukkoliikennettä hoitavat useat raideliikenneyhtiöt Verkehrsverbund Rhein-Ruhrin koordinoimina. Poliisin tilastojen valossa Herne on liikenneturvallisuudeltaan maan kärjessä. Kaupungin halki kulkee 45,6 kilometriä pitkä Rhein–Herne-kanava. Keskeinen sijainti on houkutellut kaupunkiin logistiikka-alan yrityksiä. Kaupungissa on myös muun muassa koneteollisuuden ja kemianteollisuuden laitoksia, kuten kemiakonserni Sasolin tuotantolaitokset.


title: Herne (kaupunki)

text: Hernessä järjestetään joka vuosi elokuussa kymmenpäiväinen "Carner Kirmes" -kansanjuhla. Sen kävijämäärä on noin neljä miljoonaa. Vuodesta 1976 on marraskuisin järjestetty musiikkifestivaali "Tage Alter Musik in Herne". Vuonna 2004 aloitettiin vuotuinen hardcore- ja metalcore -musiikin tapahtuma nimeltä "Pressure Festival".


title: Herne (kaupunki)

text: Nykyisen Hernen alueella ovat syntyneet muun muassa näyttelijä Ernst Schröder, muusikko Ludger Lohmann, iskelmälaulaja Andrea Jürgens, jalkapallomaalivahti Stefan Wächter sekä jalkapalloilija Yıldıray Baştürk.


title: Unkarin Grand Prix

text: Unkarin Grand Prix () on Unkarissa järjestettävä Formula 1 -sarjan osakilpailu.


title: Unkarin Grand Prix

text: Unkarin Grand Prix’ta on ajettu vuodesta 1986 alkaen, vielä silloin Unkari sijaitsi rautaesiripun takana. Hungaroringin rata sijaitsee Budapestin kaupungin itäpuolella. Kilpailu on erityisen suosittu unkarilaisten sukulaiskansan suomalaisten keskuudessa. Suomalaisista Mika Häkkinen on voittanut kilpailun kahdesti (1999, 2000), Kimi Räikkönen kerran (2005) ja Heikki Kovalainen kerran (2008).


title: Unkarin Grand Prix

text: Ohittaminen Hungaroringin radalla on erittäin vaikeaa radan profiilin takia. Näin ollen aika-ajosijoituksella on hyvin suuri merkitys, ainoastaan Monacon ja Singaporen Grand Prix’t menevät ohittamisen vaikeudessa edelle. Nykyisin DRS-systeemi ja radan muokkaaminen on hieman helpottanut ohittamista. Hungaroringillä on Formula 1:ssä voitettu kilpailu ainoastaan kolmesti kolmen parhaan lähtöruudun ulkopuolelta: vuonna 1989, kun Nigel Mansell voitti kilpailun startaten ruudusta 12, vuonna 2005, kun Kimi Räikkönen starttasi ruudusta neljä ja vuonna 2006, kun Jenson Button nousi voittoon startattuaan ruudusta 14. 20 ensimmäistä Unkarin GP:tä ajettiin kuumissa ja kuivissa olosuhteissa. Vuoden 2006 kilpailu ajettiin kuitenkin märissä oloissa, mikä teki kilpailusta yllätyksellisen.


title: Unkarin Grand Prix

text: Kauden 1997 Unkarin Grand Prix oli kyseisen kauden yksi erikoisimmista. Hallinnut maailmanmestari Damon Hill johti kilpailua lähes koko kilpailun ajan melko huonolla Arrows -autollaan. Eräs syy hyvään menestykseen oli, että Hillillä oli käytössään Bridgestonen renkaat, jotka sattuivat toimimaan radalla Goodyearin renkaita paremmin. Hill johti kilpailua ylivoimaisesti, mutta muutama kierros ennen maalia hänen autoonsa tuli ongelmia. Tämän takia hänen kierrosaikansa putosivat reilusti. Viimeisellä kierroksella Williamsin Jacques Villeneuve ohitti Hillin nurmikon kautta ja ajoi voittoon. Hill sijoittui kuitenkin toiseksi noin yhdeksän sekuntia Villeneuven jälkeen.


title: Unkarin Grand Prix

text: Kauden 2000 Unkarin Grand Prix oli toista vuotta peräkkäin Mika Häkkisen juhlaa. Hän onnistui hyvällä lähdöllään kolmannesta ruudusta ohittamaan toisesta ruudusta lähteneen David Coulthardin ja paalupaikalta lähteneen Michael Schumacherin. Häkkinen voitti kilpailun hieman alle kahdeksan sekuntia ennen Schumacheria. Häkkisen tallikaveri Coulthard oli kolmas. Hän hävisi Schumacherille vain puolisen sekuntia.


title: Unkarin Grand Prix

text: Kauden 2006 Unkarin Grand Prix sai mielenkiintoisen käänteen jo vapaissa harjoituksissa, kun Fernando Alonso hermostui Robert Doornbosille. Doornbos ei Alonson mielestä ollut antanut hänelle tarpeeksi hyvin tilaa, vaikka hän oli ajamassa nopeaa aikakierrosta, toisin kuin Doornbos. Alonso kosti tilanteen näyttämällä tälle ”kansainvälisiä käsimerkkejä” ja muutti ajolinjaansa tahallaan niin, että Doornbosin oli pakko väistää häntä. Alonso sai kuitenkin tilanteesta aikarangaistuksen aika-ajoihin; hänen aikoihinsa lisättäisiin kaksi ylimääräistä sekuntia. Alonson pahin kilpailija maailmanmestaruuden kannalta oli Michael Schumacher, mutta myös hän sai samanlaisen rangaistuksen kuin Alonso. Hän oli ohittanut punaisen lipun aikana kaksi autoa.


title: Unkarin Grand Prix

text: Kilpailu oli sateinen, mikä sekoitti kilpailua. Alonso keskeytti yhtäkkiä, juuri kun hän oli tullut varikolta. Schumacher näytti ajavan kohti voittoa, mutta hänkin keskeytti. Hän tosin sijoittui tuloksissa sijalle yhdeksän ja koska Jacques Villeneuven korvannut Robert Kubica hylättiin, Schumacher nousi pisteille kahdeksanneksi. Kilpailun voitti ensimmäistä kertaa Formula 1 -urallaan Jenson Button.


title: Nghi Tran

text: Vinh Nghi ”Nipa” Tran (s. 22. heinäkuuta 1978 Cuu Long, Vietnam) on suomalainen pikajuoksija, Suomen mestari ja arvokisaedustaja.


title: Nghi Tran

text: Vietnamissa syntynyt Tran muutti Suomeen vuonna 1988, ja Suomen kansalaisuuden hän sai 1. tammikuuta 1997. Suomen pikajuoksun huipulle Tran nousi 2000-luvun alussa. Hän piti vammojen takia taukoa kilpaurheilusta vuosina 2008–2010, mutta teki paluun radalle vuoden 2011 alussa. Seuratasolla Tran edusti viimeksi Esbo IF:ää, ja häntä valmentaa Atte Pettinen. Tran on viimeksi kilpaillut virallisissa kilpailuissa elokuussa 2012 Lahden SM-kisojen 100 metrillä, jossa jäi kuudenneksi ajalla 10,95.


title: Nghi Tran

text: Tran voitti ensimmäiset henkilökohtaiset SM-mitalinsa vuonna 2004 sijoittumalla sisäratojen SM-kilpailuissa 200 metrin juoksussa kolmanneksi ja Kalevan kisoissa toiseksi samalla matkalla. Sisäratojen SM-kisoissa 2005 ja 2006 hän saavutti 60 metrillä hopeaa ja 200 metrillä kultaa. Hän oli toinen vuoden 2005 Kalevan kisojen 200 metrin kilpailussa ja vuonna 2006 Tran voitti hopeaa 100 metrillä ja kultaa 200 metrillä. Vuoden 2007 kisoissa Tran voitti 100 metrin SM-kultaa.


title: Nghi Tran

text: Yhteensä Tranilla siis on viisi mitalia sekä Kalevan kisoista että sisäratojen SM-kisoista. Myös 4 × 100 metrin viestijuoksussa Tranilla on viisi SM-mitalia, joista kolme kultaisia (vuosilta 1999, 2000 ja 2001, lisäksi pronssia vuosilta 2004 ja 2011).


title: Nghi Tran

text: Tran edusti Suomea Göteborgin EM-kisoissa 2006 sadan metrin juoksussa ja 4 × 100 metrin viestissä. Helsingin MM-kisoissa 2005 Tran oli mukana 4 × 100 metrin viestijoukkueessa, joka sivusi lajin Suomen ennätystä 39,30. Sisäratojen arvokilpailuista Tran on ollut mukana Euroopan-mestaruuskilpailuissa 2005 ja 2007 sekä maailmanmestaruuskilpailuissa 2006.


title: Nghi Tran

text: Tranin ennätys 100 metrin juoksussa, 10,40 vuodelta 2005, on Suomen kaikkien aikojen tilastossa jaetulla seitsemännellä sijalla. Tran oli vuonna 2005 kaksi kertaa mukana viestijoukkueessa, joka juoksi 4 × 100 metrillä ajan 39,30, joka oli jaettu Suomen ennätys vuoteen 2010 asti. Tranin ennätys 200 metrin juoksussa on 21,19 vuodelta 2006.


title: Nghi Tran

text: Hallissa Tran on juossut ennätyksikseen 60 metrillä 6,70 (vuonna 2006) ja 200 metrillä 21,61 (vuonna 2005).


title: Fraser

text: Fraser on Brittiläisen Kolumbian pisin joki 1 375 kilometrin pituudellaan. Se syntyy Kalliovuorilla lähellä Mount Robsonia ja laskee Tyyneenmereen Vancouverissa.


title: Fraser

text:
Brittiläisen Kolumbian historia on suurelti ollut sidoksissa Fraseriin. Jokialue oli ensimmäisten kirjattujen alkuperäisten asukkaiden asutusten paikka, useiden kullankaivajien kultaryntäyksen aikaan käyttämä reitti, sekä tärkein provinssin varhaisen kaupankäynnin ja teollisuuden väline.
Fraserin alkulähde on Mount Edith Cavellin alareunassa, ja sen valuma-alue on 234 000 neliökilometriä. Joki kulkee aluksi luoteeseen ohi Mount Robsonin, ja saavuttaa 54° pohjoisen leveyspiirin ennen kuin se kääntyy tiukasti etelään. Prince Georgen kaupungissa Fraseriin yhdistyy Nechako-sivujoki ja jatkaa pääsääntöisesti etelään. Juuri ennen Yhdysvaltain rajaa joki laskeutuu Rannikkovuorilta satoja kilometrejä pitkästä kanjonista, jonka jälkeen joki kääntyy länteen rehevän laakson kautta, Chilliwackin, Abbotsfordin, Missionin ja Vancouverin itäisten esikaupunkien ohi. Sadan kilometrin jälkeen se muodostaa jokisuiston, jossa vesi laskeutuu Georgiansalmeen, joka erottaa Vancouverinsaaren mantereesta.


title: Fraser

text: Alexander Mackenzie löysi Fraserin ensimmäisenä tutkimusmatkailijana vuonna 1793. Vuonna 1807 Simon Fraser hahmotteli joen kokonaisuudessaan, ja vahvisti, ettei se ollut yhteydessä Columbiaan.


title: Fraser

text: Joen yläjuokuslle perustettiin turkisten kauppa-asemia vuosina 1806 ja 1807, alajuoksulle vuonna 1827. Keskiosat olivat vähällä huomiolla kunnes joen sorapenkoista löydettiin kultaa vuonna 1858.


title: Fraser

text: Fraseria käytetään paljon hyödyksi erityisesti sen alajuoksuilla. Sen törmät ovat hedelmällistä viljelysmaata, sen vettä käytetään selluloosatehtaissa, ja muutamat padot sen sivujoilla tuottavat energiaa vesivoimalla. Joen päävirtaa ei ole koskaan padottu, jottei lohien kutua häirittäisi.


title: Fraser

text: Fraserin jokisuisto on tärkeä pysähdyspaikka muuttolinnuille.


title: Fraser

text: Fraser ja sen sivujoet ovat tärkeä tyynenmeren lohen kutualue. Joessa elää myös monia muita kalalajeja.


title: Luovutusvoitto

text: Verotuksessa luovutusvoitoksi (toiselta nimeltään myyntivoitto) kutsutaan voittoa, joka syntyy kiinteistön, arvopapereiden (esimerkiksi asunto-osakkeet ja pörssiosakkeet) tai muun irtaimen omaisuuden myynnistä tai vaihtamisesta. Suomen henkilöverotuksessa luovutusvoittoa verotetaan pääomatulona.


title: Luovutusvoitto

text: Omaisuuden luovutuksesta saatu voitto on lähtökohtaisesti veronalaista pääomatuloa. Luovutuksella tarkoitetaan myyntiä, vaihtoa ja mm. osakeyhtiön purkautuessa saatavaa jako-osuutta. Sen sijaan lahjoitusta ei katsota luovutukseksi.


title: Luovutusvoitto

text: Luovutusvoitto lasketaan vähentämällä luovutushinnasta "hankintameno" ja luovutusvoiton hankkimisesta syntyneet menot.


title: Luovutusvoitto

text: Hankintamenoksi katsotaan joko todelliset hankintakulut tai sitä korkeampi ns. "hankintameno-olettama". Hankintakuluihin lasketaan hankintahinnan lisäksi hankintaan välittömästi liittyneet kulut ja tietyt verot.


title: Luovutusvoitto

text: Hankintameno-olettama on 20 % luovutushinnasta, kuitenkin 40 % jos omaisuus on omistettu vähintään 10 vuotta. Eräissä kiinteistön luovutuksissa hankintameno-olettama voi olla 80 %.


title: Luovutusvoitto

text: Jos luovutusvoitto on negatiivinen, kyseessä on luovutustappio. Luovutustappiot voi vähentää luovutusvoitoista ja vuodesta 2016 alkaen myös muista pääomatuloista. Jos vastaavia luovutusvoittoja ei samana verovuonna ole, tappiot saa vähentää seuraavien viiden vuoden aikana syntyneistä luovutusvoitoista. Jos voittoja ei tule, tappiot jäävät vähentämättä.


title: Luovutusvoitto

text: Eräät luovutusvoitot ovat verottomia. Vastaavat luovutustappiot ovat verovähennyskelvottomia.


title: Luovutusvoitto

text: Omasta vakituisesta asunnosta saatu luovutusvoitto on tietyin edellytyksin veroton. Edellytyksenä on, että asunto on omistettu vähintään 2 vuotta ja sitä on samaan aikaan käytetty omana tai perheen asuntona.


title: Luovutusvoitto

text: Tavanomaisen koti-irtaimiston luovutus on verovapaata 5 000 euroon asti.


title: Luovutusvoitto

text: Pienet luovutusvoitot ovat verovapaita, kunhan kaikki luovutushinnat yhteenlaskettuna ovat korkeintaan 1 000 euroa. Vastaavasti pienet luovutustappiot ovat verovähennyskelvottomia, jos hankintameno yhteenlaskettuna on korkeintaan 1 000 euroa ja samoin luovutushinta yhteensä korkeintaan 1 000 euroa.


title: Luovutusvoitto

text: Eräät kiinteistöjen luovutukset ja sukupolvenvaihdokset ovat myös vapaat verosta.


title: Luovutusvoitto

text: Myyntivoitot olivat Suomessa aiemmin osittain verovapaita. Kun omistus oli kestänyt määräajan, myyntivoitto muuttui verovapaaksi. Verovapautta varten kiinteän omaisuuden tuli olla samalla omistajalla ainakin kymmenen vuoden ajan. Irtaimen omaisuuden kuten osakkeiden ja asunto-osakkeiden tuli olla samalla omistajalla vähintään viisi vuotta.


title: Luovutusvoitto

text: Jos omaisuus myytiin voitolla ennen kuin määräaika oli täynnä, kyseessä oli "satunnainen myyntivoitto". Satunnaisen myyntivoiton vero oli korkea. Sitä saattoi mennä yli puolet voitosta. Satunnaiset myyntivoitot oli säädetty veronalaisiksi, koska ne yhdistettiin keinotteluun.


title: Luovutusvoitto

text: Satunnaisen myyntivoiton verotus koski kuitenkin vain ostamalla tai vaihtamalla hankittua omaisuutta. Lahjana, perintönä, testamentilla tai avio-oikeuden nojalla saatua omaisuutta vero ei koskenut, vaan niistä saadut myyntivoitot olivat verovapaita.


title: Luovutusvoitto

text: Koska osakkeiden kurssinousu muuttui viiden vuoden kuluttua verottomaksi, sijoittajan kannatti verotuksen näkökulmasta pitää hankkimansa osakkeet vähintään viiden vuoden ajan. Sääntö oli erityisen edullinen osakeanneissa saatuja osakkeita kohtaan: annissa hankittujen uusien osakkeiden omistusaika laskettiin alkuperäisten osakkeiden hankintahetken mukaan.


title: Luovutusvoitto

text: Vähintään 5 tai 10 vuotta pidetyn omaisuuden myyntivoiton verottomuus oli voimassa vuoteen 1985 asti. Verotus muuttui vuonna 1986 siten, että 5 ja 10 vuoden verovapausrajoista luovuttiin. Luovutusvoittojen verotus oli kuitenkin hyvin lievää niiden luovutusten kohdalla, jotka olivat olleet verovapaita ennen vuotta 1986. Näiden luovutusvoittojen verotusta tiukennettiin 1989.


title: Scott Ross

text: Scott Ross (1. maaliskuuta 1951 – 13. kesäkuuta 1989) oli tunnettu yhdysvaltalainen cembalisti. Hän on ensimmäisenä levyttänyt kaikki Domenico Scarlattin 555 sonaattia.


title: Scott Ross

text: Scott Ross kärsi HIV-tartunnasta ja kuoli AIDS:in komplikaatioihin Ranskassa 38-vuotiaana.


title: Scott Ross

text: Scott Ross alkoi äänittää Scarlattin sonaattien sarjaa 16. kesäkuuta 1984, ja alkaneen 18-kuukautisen levytysrupeaman aikana hän sai tietää kohtalokkaasta sairaudestaan. 98 levytyssession ja noin 8 000 oton jälkeen jättilaisurakka valmistui 10. syyskuuta 1985. Erato-levymerkki julkaisi Domenico Scarlatti, Complete Keyboard Works -teoksen 34 CD:n pakettina.


title: Aleksandr Fadejev

text: Aleksandr Aleksandrovitš Fadejev (; 24. joulukuuta 1901 Kimry - 13. toukokuuta 1956 Moskova) oli neuvostoliittolainen romaanikirjailija. Hän kuului myös Kirjailijaliiton perustajiin ja toimi sen puheenjohtajana vuosina 1946–1954.


title: Aleksandr Fadejev

text: Fadejevin tunnetuimpia teoksia ovat toisen maailmansodan aikaiseen Ukrainaan sijoittuva, tositapahtumiin perustuva "Nuori kaarti" sekä teos "Rasgrom" vuodelta 1927, josta on tehty kolme suomennosta: "Yhdeksäntoista" (1931), "Taigan sissit" (1945) ja "Tuho" (1977).


title: Agence France-Presse

text:
Agence France-Presse (AFP) on maailman vanhin uutistoimisto, sillä sen edeltäjä "Havas" on perustettu 1835.
Se on myös suurin ranskalainen tietotoimisto ja maailman kolmanneksi suurin tietotoimisto AP:n ja Reutersin jälkeen.


title: Agence France-Presse

text: AFP:n pääkonttori on Pariisissa ja ulkomaantoimitukset Washingtonissa, Hongkongissa, Nikosiassa ja Montevideossa. Lisäksi sillä on toimipiste 110 maassa. AFP jakelee uutisia ranskaksi, englanniksi, saksaksi, espanjaksi, arabiaksi, portugaliksi ja venäjäksi.


title: Agence France-Presse

text: Teoriassa AFP on riippumaton valtioista, mutta käytännössä Ranskan valtio on sen suurin asiakas.


title: Kreeta Haapasalo

text: Kreeta Haapasalo (o.s. "Järvilä", 13. marraskuuta 1813 Kaustinen – 29. maaliskuuta 1893 Jyväskylä) oli suomalainen kanteleensoittaja ja kansanlaulaja.


title: Kreeta Haapasalo

text: Haapasalon syntymäajasta on useita tietoja, mutta hän syntyi ilmeisesti vuonna 1813 Kaustisella. Kuusivuotiaana hän alkoi opetella kanteleensoittoa naapurin isännän opastuksella ja myöhemmin Haapasalon veli rakensi hänelle oman soittimen. Haapasalo avioitui 22-vuotiaana vuonna 1837 Joonas Huntuksen kanssa. He saivat 11 lasta. Kaustisen lisäksi perhe asui Kälviällä, Vetelissä ja Halsuan Kalliokoskella. Myöhemmin Haapasalo asui myös Varkaudessa ja Jyväskylässä.


title: Kreeta Haapasalo

text: Aluksi Haapasalo kiersi soittamassa kannelta lähipitäjissä hankkiakseen lisäansioita perheen elättämiseen, mutta myöhemmin hän kiersi myös itse esiintymisen vuoksi. Ensimmäiset matkat lähikaupunkeihin Haapasalo teki vuonna 1849. Hänellä oli toisinaan matkoilla mukanaan myös miehensä ja osa lapsista. Myöhemmin hän esiintyi myös yhdessä tyttärensä Kreeta Sofia Räisäsen sekä sisarensa tyttärentyttären Sanna Purolan kanssa. Vuonna 1853 Haapasalo vieraili ensimmäisen kerran Helsingissä. Zachris Topelius kirjoitti hänestä "Helsingfors Tidningar" -lehteen, minkä ansiosta hän sai tunnettuutta säätyläisten piirissä. Helsingin matkalta jäi käyttöön myös perheen Vetelin asuinpaikasta juontuva sukunimi.


title: Kreeta Haapasalo

text: Haapasalo kiersi laulamassa ja soittamassa kannelta ympäri Suomea ja vieraili Pietarissa 1859 ja 1866 sekä Tukholmassa 1860. Kansanperinteen kerääjä Lilli Lilius kirjoitti ”Kantele-Kreetan” elämäkerran haastateltuaan tätä Varkaudessa 1887.


title: Kreeta Haapasalo

text: Haapasalo teki myös omia sävellyksiä, joista tunnetuimpia ovat Kleofas Immanuel Nordlundin sanoittama "Kanteleeni", joka on myös evankelisen herätysliikkeen laulukirjassa "Siionin kannel", sekä "Kreeta Haapasalon joululaulu". Jälkimmäisen ovat levyttäneet muun muassa Taru Valjakka ja Sakari Kukko. Sävellyksiä ovat tallentaneet myös Ilmari Krohn ja A. A. Borenius.


title: Kreeta Haapasalo

text: Haapasalon muistomerkkejä on Kaustisen kirkon edustalla (Ilmari Wirkkala 1954), Varkaudessa Pirtinniemen hautausmaan vieressä (1985) ja Jyväskylän vanhalla hautausmaalla. R. W. Ekman maalasi Haapasalon esiintymisistä yhteensä viisi maalausta, joista tunnetuin on vuonna 1868 valmistunut "Kreeta Haapasalo soittaa kannelta talonpoikaistuvassa".


title: Nuolenpääkirjoitus

text: Nuolenpääkirjoitus eli kiilakirjoitus oli sumerien kehittämä kirjoitusjärjestelmä, jota käytettiin muinaisessa Mesopotamiassa. Kirjoitus muodostui erilaisina yhdistelminä esiintyneistä kiilan tai nuolenpään näköisistä merkeistä. Nuolenpääkirjoitus kehittyi alun perin kuvakirjoituksesta tavukirjoitukseksi niin, että merkit säilyttivät alkuperäiset käsitearvonsa. Kirjoitus luotiin alun perin sumerin kieltä varten, mutta sittemmin babylonialaiset ja assyrialaiset sovelsivat sitä omaan kieleensä akkadiin. Myöhemmin myös indoeurooppalaista kieltä puhuneet heettiläiset ottivat nuolenpääkirjoituksen käyttöönsä. Merkit painettiin saveen erityisellä kolmisärmäisellä piirtopuikolla.


title: Nuolenpääkirjoitus

text:
Noin 8000 eaa. maanviljelyn synnyttyä alettiin käyttää savisia laskurahoja.
Niillä laskettiin esimerkiksi tuotettua viljaa ja kauppatavaroita. Laskurahat pysyivät noin 4000 vuotta lähes muuttumattomina. Noin 4500-3750 eaa. alettiin käyttää mutkikkaita laskurahoja, joihin oli piirrelty erilaisia kuvioita. Tämä lienee ollut yksi merkki alkavasta kaupungistumisesta ja uusien keksintöjen luomasta tuotevalikoiman kasvusta. Noin 3700-3500 eaa. laskurahoja suljettiin pallomaisiin savikuoriin. Noin 3500-3400 eaa. alettiin laskurahojen kuvia painaa pallomaisin kuoriin, pian myös piirtää. Pallomainen kuori litistyi savitauluksi. Sitten oivallettiin, että laskurahojen määrät voi merkitä numeroilla laskurahojen kuvien viereen. Niinpä noin 3400-3200 eaa. mennessä syntyivät kuvamerkit ja numerot ns puolipiktografinen kirjoitus. Äännekirjoitus kehittyi varhaisesta kuvakirjoituksesta Uruk IV-kaudella Urukissa
3200-3100 eaa. Noin 3000 eaa. Jamdet Nasr-kaudella kuvakirjoitus kursivoitui ja yksinkertaistui, ja kääntyi 90 astetta oikealle. Kirjoitus lienee kehittynyt syntyneiden suurkaupunkien ja valtion tarpeisiin. Oli tarpeen merkitä asioita muistiin, kun väestömäärä oli suuri.
Vasta varhaisdynastisella kaudella noin 2700-2600 eaa. alettiin kirjoittaa varsinaista nuolenpääkirjoitusta, joka oli tavukirjoitusta.


title: Nuolenpääkirjoitus

text: Kohdekielestä riippumatta nuolenpääkirjoituksen translitterointiin on vakiintunut melko yhtenäinen systeemi. Nuolenpäämerkkien nimet – joita ei tule sekoittaa äänneasuun – kirjoitetaan isoin kirjaimin. Translitteraatiossa merkkien nimiä käytetään, kun merkin kontekstiin sopivaa äänneasua ja tarkkaa merkitystä ei tunneta (1); tai merkillä ilmaistaan sumerilaista logogrammia (2). Jos sanan kirjoitusasu on erikoinen, tai poikkeaa sen ääntöasusta, kirjoitetaan merkkien nimet sulkuihin lukuasun perään; yleensä vähintään yksi merkeistä edustaa foneettista komplementtia, jolla viitataan sanan ääntöasuun (3).


title: Nuolenpääkirjoitus

text: Alaindekseillä ja aksenttimerkeillä viitataan kirjoitusmerkkiin. Näin voidaan kertoa, mitä merkkiä kirjoituksessa on käytetty tietyn tavun tai sanan kirjoittamiseen. Täten indeksit rajoittavat mahdollisten homonyymien määrää, ja estävät väärintulkintoja. Indeksittömänä ka-diĝir-ra 'Babylon' voitaisiin tulkita joko 'jumalan portti', 'jumalan suu', 'jumalan maito', jumalan kettu' jne., mutta käyttämällä indeksiä voidaan välittömästi osoittaa, että kyseessä on kirjoitusmerkki KA, jonka kyseinen lukuasu tarkoittaa porttia 'ka'.


title: Nuolenpääkirjoitus

text: Usein akuuttiaksenttia käytetään alaindeksin , ja gravisaksenttia alaindeksin sijasta. Melko vakiintunut käytäntö kuitenkin on, että aksentteja käytetään lukuasujen- ja indeksejä merkkien nimien yhteydessä (kolme on suurin indeksi, joka voidaan merkitä aksentein).


title: Nuolenpääkirjoitus

text: Determinatiivit, eli määritteet merkitään translitteraatioon yläindeksoituina - transkriptioon niitä ei merkitä, eikä niitä tekstiä luettaessa äännetä. Determinatiivien tehtävänä oli vähentää tarvittavien logogrammien määrää. Esimerkiksi logogrammilla APIN (auran kuva), voidaan eri determinatiivein ilmaista monia aihepiiriin liittyviä asioita.


title: Nuolenpääkirjoitus

text: Sumeria ja heettiä translitteroitaessa determinatiivit merkitään niiden sumerilaisessa asussa. Akkadin, babylonian ja assyrian kanssa käytetään usein niiden akkadilaisia variantteja. Yleisiä determinatiiveja ovat muun muassa


title: Nuolenpääkirjoitus

text: Monet nuolenpäämerkit koostuvat useammasta kuin yhdestä merkistä. Osa merkeistä, kuten A (VESI) ovat suhteellisen produktiivisia ja sisältyvät moniin tarkoitteeltaan nestemäisiin merkkeihin. Pisteellä erotetaan peräkkäin olevat merkit, A.AN = VESI.TAIVAS > eg 'sade'. Merkki } kertoo, että sitä seuraava merkki on edeltävän merkin sisällä, esimerkiksi GA}AN mm. ama 'äiti'. Gunua, eli "viivoitusta", merkitään symbolein @g: SAG@g = KA. Plus-merkillä voidaan ilmaista kahta tiiviisti toisiinsa liittynyttä merkkiä GAL+LÚ = LUGAL (SUURI+MIES = KUNINGAS).


title: Nuolenpääkirjoitus

text: Alkuperäisen tekstin laadun- ja siinä mahdollisesti olevien kirjoitusvirheiden kuvaamiseen on olemassa melko yhtenäiset merkintätavat.


title: AFP

text: AFP voi tarkoittaa ainakin seuraavia asioita:


title: Kanadan dollari

text: Kanadan dollari (valuuttakoodi CAD) on ollut Kanadan rahayksikkönä vuodesta 1858 asti. Se merkitään yleensä dollarimerkillä $, tai vaihtoehtosymbolilla C$, jolla se halutaan erottaa muista dollariyksiköistä. Yksi Kanadan dollari on 100 senttiä ("cent").


title: Kanadan dollari

text: Kanadassa on nykyisin käytössä kuusi eriarvoista kolikkoa: 5, 10 ja 25 sentin kolikot sekä yhden ja kahden dollarin kolikot. Yhden ja 50 sentin kolikot ovat periaatteessa hyväksyttyjä, mutta käytännössä poistuneet käytöstä. Kolikoissa on etupuolella Yhdistyneen kuningaskunnan monarkin kuva.


title: Kanadan dollari

text: Kanadassa on nykyisin käytössä seuraavat setelit:Bank of Canadan tiedottajan Julie Girardin mukaan Kanadan seuraavat, vuonna 2011 käyttöön tulevat setelit tullaan valmistamaan muovista. Ne valmistetaan samalla menetelmällä kuin Australian 1990-luvulta alkaen käytössä olleet muoviset setelit.


title: Grahaminmaa

text: Grahaminmaa on Etelämantereesta pohjoiseen, kohti Etelä-Amerikkaa työntyvän pitkän ja kapean Antarktiksen niemimaan kärki- eli pohjoisosa. Grahaminmaan ja niemimaan tyvessä sijaitsevan Palmerinmaan rajana pidetään Cape Jeremyn ja Cape Agassizin kautta kulkevaa linjaa.


title: Grahaminmaa

text: Niemimaan muodostaa lähes kokonaisuudessaan jäinen ja luminen 2—3 kilometrin korkeuteen kohoava vuorijono, jonka korkein huippu on 4 700 metrissä. Grahaminmaan löysi vuonna 1832 brittiläinen löytöretkeilijä John Biscoe. Niemimaa on nimetty James Grahamin mukaan, joka siihen aikaan toimi amiraliteetin johtajana.


title: Stig Wetzell

text: Stig Wetzell (s. 7. lokakuuta 1945 Vaasa) on suomalainen entinen jääkiekkomaalivahti. Hänet muistetaan muun muassa hieman epäselvästä doping-tapauksesta MM-kotikisoissa 1974. Wetzellin käryn takia Suomi menetti kotikisoissaan pronssimitalin, joka olisi ollut Suomen historian ensimmäinen MM-kisamitali.


title: Stig Wetzell

text: Suomen pääsarjasta Wetzell muistetaan parhaiten HIFK:n tähtimaalivahtina. Hän aloitti kuitenkin SM-sarjauransa lahtelaisessa Upon Pallossa, jota edusti kaudet 1967–1969. HIFK:hon Wetzell saapui vuonna 1972 kolmen kauden mittaisen HJK:n vierailun jälkeen. HIFK:ssa hän pelasikin uransa loppuun vuoteen 1983. Wetzell voitti kolme Suomen mestaruutta ja yhteensä seitsemän SM-mitalia. Hän pelasi SM-sarjan ja -liigan runkosarjassa 378 ja pudotuspeleissä 31 ottelua kentällä.


title: Stig Wetzell

text: A-maaotteluita Wetzell ehti pelata ennen doping-käryään 53. Hän edusti Suomea kaksi kertaa MM-kisoissa ja kerran olympialaisissa Sapporossa.


title: Stig Wetzell

text: Wetzell antoi positiivisen doping-näytteen Suomessa pelatuissa MM-kisoissa 1974. Suomi oli voittanut Tšekkoslovakian maalein 5–2. Wetzell arvottiin ottelun jälkeen toistamiseen turnauksen aikana doping-testiin. Wetzellin näytteestä löytyi jälkiä efedriinistä. Suomi tuomittiin hävinneeksi Tšekkoslovakialle 5–0 ja Wetzell suljettiin kisoista. Suomi olisi voittanut ilman efedriinikäryä pronssia ja ottanut näin historian ensimmäisen jääkiekon MM-kisamitalin. Suomi jäi kuitenkin neljänneksi menetettyään Tšekkoslovakia-ottelun pisteet.


title: Stig Wetzell

text: Wetzellin doping-tapaus herätti huomattavasti keskustelua. Wetzell vakuutti syyttömyyttään ja jopa salaliittoteoriat valtasivat alaa; käryä seliteltiin jopa banaanien ja purukumin syönnillä. Joka tapauksessa testaaminen oli vielä tuolloin alkutaipaleellaan, ja testiolosuhteet olivat hieman epäselvät. Pelaajat pitivät testaamista lähinnä mahdollisuutena juoda kaljaa ottelun jälkeen. Joukkuekavereiden mielestä Wetzell oli syytön. Joukkue onnistui hankkimaan MM-kisoista luvatut pinnarahat kolmannen sijan mukaan, mutta Wetzellille ei maksettu mitään.


title: Stig Wetzell

text: Suomen Jääkiekkoliitto asetti Wetzellin seuraavalle kaudelle kansainväliseen kilpailukieltoon, vaikka tämä ei ollut tarpeen, sillä Kansainvälinen Jääkiekkoliitto oli jo antanut tarvittavan tuomion kisoista sulkemisella. Vasta syksyllä 2003 liitto antoi Wetzellille "synninpäästön", sillä tuolloin hänelle maksettiin luvatut pinnarahat korkojen kera ja hänet aateloitiin jääkiekkoleijonaksi.


title: True Combat: Elite

text: True Combat: Elite (TC:E tai TC:Elite) on ilmainen modifikaatio FPS-peliin . Team Terminator ja Groove Six Studios aloittivat pelin kehityksen vuonna 2004. TC:Elite on alun perin Quake 3:een kehitetyn True Combat -modin jälkeläinen.


title: True Combat: Elite

text: True Combat: Elitessä ei ole tietokonepelien ns. pistetähtäintä, vaan siinä tähdätään aseen omalla tähtäimellä. Pelissä on muitakin realistisuuteen tähtääviä muutoksia. Erikoisuutena voidaan mainita "free climb" -ominaisuus, eli pelaaja voi kiivetä esimerkiksi itsensä korkuisen aidan päälle käyttäen käsiään kuten oikeastikin. Pelaajista ei ole tehty luonnottoman sitkeitä, eli aseet ovat varsinkin Enemy Territoryn pelaajien mielestä todella tehokkaita. Aluksi peli voi tuntua todella nopeatempoiselta. Pelimuotoina mainittakoon kaksi tärkeintä: Bodycount (eniten tappoja kerännyt puoli voittaa) ja Objective (pommin sijoittaminen). Wolfenstein-pohjaisena peli on suhteellisen kevyt, varsinkin jos malttaa käyttää grafiikoita koneelle sopivalla tasolla.


title: Angervot

text: Angervot, syn. mesiangervot ("Filipendula") on kasvisuku ruusukasvien ("Rosaceae") heimossa. Sukuun kuuluu 12 lajia, jotka esiintyvät luonnonvaraisina pohjoisen pallonpuoliskon lauhkealla vyöhykkeellä.


title: Angervot

text: Angervot ovat monivuotisia ruohovartisia kasveja, jotka kasvavat 0,5–2 metrin pituisiksi. Lehtilapa on päätöparinen ja lehdyköiden välissä on pieniä välilehdyköitä. Kukinto on laaja kerrannaishuiskilo, joka koostuu pienistä, yleensä viisiterälehtisistä kukista. Väriltään kukat ovat useimmilla lajeilla valkoisista vaaleanpunasävyisiin. Hedelmä on pähkylä.


title: Angervot

text: Angervojen sukuun kuuluvat seuraavat lajit:


title: Gustav Bubník

text: Augustin "Gustav" Bubník (21. marraskuuta 1928 Praha, Tšekkoslovakia – 18. huhtikuuta 2017 Praha, Tšekki) oli tšekkiläinen jääkiekkoilija ja jääkiekkovalmentaja. Hän valmensi Suomen maajoukkuetta 1966–1969. Bubník valittiin Suomen Jääkiekkoleijonaksi numerolla 146.


title: Gustav Bubník

text: Pelaajaurallaan Bubník edusti Tšekkoslovakian jääkiekkomaajoukkuetta 25 kertaa. Hän oli mukana muun muassa voittamassa MM-kultaa 1949 ja olympiahopeaa 1948. Bubníkin pelaajaura päättyi, kun hänet pidätettiin 1950 maanpetoksesta epäiltynä. Bubník tuomittiin 14 vuodeksi vankeuteen. Hän kärsi rangaistuksestaan viisi vuotta.


title: Gustav Bubník

text: Bubníkista tuli vuonna 1966 Suomen jääkiekkomaajoukkueen kolmas ulkomaalaisvalmentaja. Hän toi suomalaiseen kiekkoiluun uuden ajattelutavan, sillä Bubník painotti yksilönratkaisuja. Bubnik oli määrätietoinen ja luova valmentaja. Hänen aikakautenaan Suomi voitti ensimmäisen kerran suuren jääkiekkomaan, kun Bubníkin oma kotimaa Tšekkoslovakia kaatui vuoden 1967 MM-kisoissa. Kolmen kautensa aikana Bubník ehti valmentaa Suomea 69 ottelussa. Kaudella 1989–90 Bubnik valmensi II-divisioonan pohjoislohkossa Kuusamon Pallo-Karhuja.


title: NAFTA

text: Pohjois-Amerikan vapaakauppasopimus eli NAFTA (, , ) on Kanadan, Meksikon ja Yhdysvaltain välinen vapaakauppasopimus. Se astui voimaan 1. tammikuuta 1994. Sopimus on Euroopan unionin sisämarkkinoiden kanssa pisimmälle kaupankäyntiä vapauttava sopimus koko maailmassa.


title: NAFTA

text: Voimaan astuttuaan sopimus herätti paljon vastarintaa muun muassa alkuperäiskansojen ja ympäristöaktivistien sekä -järjestöjen keskuudessa, ja Meksikossa zapatistit nousivat välittömästi kapinaan.


title: NAFTA

text: Sopimusta on kritisoitu laajasti ympäri maailmaa. Muun muassa kanadalainen globalisaatiokriitikko Naomi Klein on arvostellut sopimusta erityisesti ihmisoikeuksien polkemisesta sekä köyhien ja rikkaiden välisten varallisuuserojen kasvattamisesta. Yhdysvaltalaisen Tuftsin yliopiston tekemän tutkimuksen mukaan Naftan ansiosta Meksikoon on syntynyt noin 700 000 uutta teollisuustyöpaikkaa samalla, kun noin kaksi miljoonaa maanviljelijää on jäänyt sopimuksen takia työttömiksi.


title: Lapsen kaltoinkohtelu

text: Lapsen kaltoinkohtelu määritellään Maailman terveysjärjestön WHO:n mukaan seuraavasti: "Lapsen kaltoinkohtelu käsittää kaikki sellaiset fyysisen ja psyykkisen pahoinpitelyn muodot, seksuaalisen hyväksikäytön, laiminlyönnin taikka kaupallisen tai muun riiston, jossa on kyse vastuusta, luottamuksesta tai vallasta ja josta seuraa todellista tai mahdollista vaaraa lapsen terveydelle, kehitykselle tai ihmisarvolle". Lapseksi määritellään Suomen ratifioiman Lapsen oikeuksien sopimuksen mukaan jokainen alle 18-vuotias, jos kansallinen laki ei muuta määrää.


title: Lapsen kaltoinkohtelu

text: Kaltoinkohtelu on ilmiö, joka tapahtuu yleisimmin lapsen omassa perheessä ja on siten tyypillisimmissä muodoissaan osa perheväkivaltaproblematiikkaa. Sen tunnistamisen historia esimerkiksi lääketieteessäkään ei ole kovin pitkä. Vuonna 1946 Caffey kuvasi ensimmäisenä »tautitilan», jossa imeväisillä esiintyi pitkien luiden murtumia ja kovan aivokalvon alaisia verenvuotoja ilman tietoa vammamekanismista. Vammojen syy jäi avoimeksi, mutta 1950-luvun puolivälissä julkaistiin pohdintaa siitä, että Caffeyn kuvaamat vammat olisivat pahoinpitelyn seurausta. Kuitenkin vasta vuonna 1962 Kempen ym. artikkeli "The Battered Child Syndrome" herätti maailmanlaajuista huomiota.


title: Lapsen kaltoinkohtelu

text: Lapsen kaltoinkohtelua leimaakin tyypillisesti sen emotionaalinen kieltäminen ja lapsen jääminen yksin ongelmiensa kanssa. Tämä johtunee siitä, että pienen lapsen hätää ja avuttomuutta on aikuisenkin usein vaikea sekä uskoa että kohdata, kuten Söderholm ja Karkola ym. ovat todenneet. on ilmiön kieltäminen kaltoinkohteluun puuttumisen suurin ongelma.


title: Lapsen kaltoinkohtelu

text: Lapsen kaltoinkohtelun lähikäsitteitä ovat lapsen laiminlyönti (), lapsen hyväksikäyttö () ja pahoinpitely.


title: Lapsen kaltoinkohtelu

text:
Lapsen kaltoinkohtelu tapahtuu tyypillisimmin omassa perheessä ja on osa perheväkivaltaa, mutta voi tapahtua myös muualla, kuten lastensuojelulaitoksessa, koulussa tai hoitopaikassa. Lapsen kaltoinkohtelu voi olla hyvin monimuotoista. Tyypillisimpiä kaltoinkohtelun muotoja on lapsen heitteillejättö eri muodoissaan ja lapsen tarpeisiin vastaamattomuus mutta myös fyysistä ja emotionaalista väkivaltaa eri muodoissaan esiintyy huolestuttavan paljon. Seksuaalinen sekaantuminen alaikäiseen on rikos (jos lapsi on alle 16 vuotta).
Kaltoinkohteleville vanhemmille voi olla ominaista vuorovaikutustilanteessa lapsen kanssa muun muassa seuraavantyyppiset seikatLapsen käytöstä voivat leimata myös muun muassa seuraavantyyppiset seikat


title: Lapsen kaltoinkohtelu

text: Lapsiaan kaltoinkohtelevia ja pahoinpiteleviä vanhempia luonnehtii usein se, että he ovat joko valmistautumattomia tai joissain tapauksissa myös varsin kykenemättömiä vanhemmuuteen, he eivät ymmärrä lapsen kehitykseen liittyviä vaikeuksia ja rajoituksia eri ikävaiheissa eivätkä he tiedä, miten suhtautua tai kasvattaa lapsia ilman esimerkiksi kurituksen nimellä kulkevaa lapsen pahoinpitelyä tai väkivallalla uhkailua. Vanhemmalla voi olla puutteellinen kyky ja joskus myös halu ymmärtää realistisesti lapsen tarpeita tai kykyjä huolehtia itsestään. Puutteellinen vanhemmuus tarkoittaa usimmiten myös empatian puutetta ja kyvyttömyyttä asettaa lapsen tarpeita omien tarpeidensa edelle sekä kyvyttömyyttä positiiviseen vuorovaikutukseen lapsen kanssa. Tyypillisesti lapseen puretaan itselle sietämättömiä tunteita ja lapsi paitsi kärsii tästä toiminnasta niin usein oppii toimimaan myös vastaavalla tavalla omassa elämässään puhutaan ns. väkivallan kierteestä ks. perheväkivalta).


title: Lapsen kaltoinkohtelu

text: Suomessa poliisitilastojen mukaan 6 450 lasta joutui pahoinpitelyrikoksen uhriksi vuonna 2016, viidennes pahoinpidellyistä oli siis alaikäisiä. Uhreista 64 % oli poikia ja 36 % tyttöjä. Kaikkia pahoinpitelyitä ei suinkaan ilmoiteta poliisille mutta ehkä aiempaa suurempi osa. Seksuaalisen hyväksikäytön uhriksi päätyi 1 100 lasta, joista 87 prosenttia oli tyttöjä ja 23 prosenttia poikia.


title: Lapsen kaltoinkohtelu

text: Lapsiin kohdistuva perheväkivalta on pitkään ollut varsin vaiettu aihe. Jotkut ovat tuoneet esille väitteen, että tämä johtuisi siitä, että vallalla ollut pitkälti feminismin teorioihin nojannut perheväkivallan tutkimus on ollut varsin haluton puuttumaan tähän ongelmaan. Lapsiin kohdistuvasta perheväkivallasta ei ole myöskään henkirikoksia lukuun ottamatta ollut kunnollista tilastointia tai tutkimuksia lukuun ottamatta 1990 luvulla tehtyä Tilastokeskuksen ja Lastensuojelun keskusliiton ”Lasten pahoinpitely ja seksuaalinen hyväksikäyttö” -tutkimusta . Sen mukaan vajaa 20 % 15-vuotiaista vastaajista kertoi joutuneensa vanhempiensa lievän väkivallan kohteeksi ja vajaa 5 % vakavan (nyrkiniskujen tai sitä voimakkaamman) väkivallan kohteeksi edeltäneen vuoden aikana. Elämänsä aikana lievää väkivaltaa oli kokenut 72 % ja vakavaa väkivaltaa 8 % 15-vuotiaista.


title: Lapsen kaltoinkohtelu

text: Lastensuojelun keskusliiton uusimman tutkimuksen mukaan naiset ja äidit käyttävät ruumiillista väkivaltaa lasten kasvatuksessa miehiä useammin. Naisten yleisempiä lapsiin kohdistuvia väkivaltaisia tekoja ovat tukistaminen ja näpsäyttäminen esimerkiksi kasvoihin tai sormille. Naiset näyttävät asennetasolla vastustavan lapseen kohdistuvaa väkivaltaa ja kuritusväkivaltaa miehiä yleisemmin (naiset 19 %, miehet 32%), mutta tekojen tasolla he kuitenkin sortuvat lapsiin kohdistuvan väkivallan käyttöön useammin kuin miehet. Esimerkiksi lähes 60 prosenttia naisista tukisti lastaan, miesvastaajista puolet. Naiset myös esimerkiksi näpäyttävät lastaan sormille miehiä useammin (naiset 33%, miehet 27%). On huomattava, että erot miesten ja naisten käyttäytymisen välillä ovat tilastollisesti merkitseviä. Niin sanottuun piiskaamiseen, eli selkään tai takamukseen lyömiseen erilaisilla välineillä miehet ja naiset syyllistyvät yhtä usein..


title: Lapsen kaltoinkohtelu

text: Naisten väkivaltaisessa käytöksessä näyttäisi korostuvan erityisesti omien tunteiden ja impulssikontrollin heikko hallinta kun pinna palaa lyödään lasta. Tämä piirre on tullut esiin myös muussa naisten tekemässä perheväkivallassa.


title: Lapsen kaltoinkohtelu

text:
Suomalaiset näyttävät muutenkin hyväksyvän lapseen kohdistuvan väkivallan. Esimerkiksi ns. piiskaamista puolet vastaajista pitää ruumiillisena kurituksena, ei pahoinpitelynä. Myös lapsen tukistaminen on yleistä, 62 prosenttia ja läimäyttäminenkään ei 40 prosentin mielestä ole väkivaltaa vaan ruumiillista kurittamista. 50% suomalaisista tukistaa lapsiaan, 27% näpäyttää sormille, 16% läimäyttää, 12% nipistävää ja 7% piiskaa lapsiaan.
Jopa hengenvaarallista vauvan tai lapsen ravisteluakaan ei kolmasosa suomalaisista pidä pahoinpitelynä. Lastensuojelun keskusliitto onkin esittänyt, että kurituksen sijaan puhuttaisiin kuritusväkivallasta koska kyseessä on selkeästi rikos, väkivalta joka kohdistuu puolustuskyvyttömään lapseen.


title: Lapsen kaltoinkohtelu

text:
Lapsiin kohdistuvien henkirikosten osalta, joissa piilorikollisuus on pientä, lapsiin kohdistuva perheväkivalta on merkittävin, mutta vaiettu lasten kuolinsyy . Vuosina 1990–1999 väkivallan seurauksena kuoli 4,4 alle 15-vuotiasta lasta 100 000:ta henkeä kohti (2). Suurin riski kuolla väkivallan seurauksena on alle yksivuotiailla;
2,6/100 000. Vuosina 1970–94 sai Suomessa henkirikoksen uhrina surmansa 292 alle 15-vuotiasta lasta. Äiti todettiin tekijäksi 41 prosentissa ja isä 26 prosentissa tapauksista. Tuija Vanamon, Anne Kaupin, Kari Karkolan, Juhani Merikannon ja Eila Räsäsen tutkimuksen mukaan lapsella on suurin riski tulla surmatuksi alle vuoden ikäisenä: uhreja oli kaikkiaan 113. Äiti todettiin tekijäksi 73 prosentissa ja isä 23 prosentissa näistä tapauksista. Äiti oli tekijä 63 prosentissa ja isä 29 prosentissa tapauksista, joissa lapsi oli 1–4-vuotias. Isä todettiin tekijäksi 53 prosentissa ja äiti 41 prosentissa tapauksista, joissa lapsi oli 5–15-vuotias. Kun koko tutkimusaineistosta on suljettu pois vastasyntyneiden tapot ja laajennetut itsemurhat, jäljelle jäi 70 lapsen kuolemaa, joista 61 prosenttia oli äidin ja 37 prosenttia isän aiheuttamia. Sekä 1990 tehdyn Lastensuojelun keskusliiton että UNICEF:n julkaisemat tulokset ovat pääosin samansuuntaisia. Tämän artikkelin kirjoitushetkellä uusimman julkaistun Tilastokeskuksen henkirikoskatsauksen mukaan kesäkuusta 2002 joulukuuhun 2004 Suomessa surmattiin 18 alle 14-vuotiasta lasta. Lapsista 17 joutui oman vanhempansa uhriksi ja heistä 12 surmasi oma äiti.


title: Lapsen kaltoinkohtelu

text: Tuoreimmasta Oikeuspoliittisen tutkimuslaitoksen henkirikskatsauksesta käy ilmi, että 1.6.2002−31.12.2005 surmattiin kaksikymmentäviisi alle 15-vuotiasta lasta, neljätoista poikaa ja yksitoista tyttöä. Heistä viisitoista (60 %) oli joutunut äitinsä ja yhdeksän (36 %) isänsä surmaamaksi, yksi (4 %) sai surmansa Myyrmannin pommi-iskussa .


title: Lapsen kaltoinkohtelu

text: Putkosen ja Collanderin siteeraamassa Weizmann-Heneliuksen ja Viemärön vankila-aineistotutkimuksessa lapsiuhreja oli 10 %, mutta mielentilatutkimusaineistossa heitä oli 20 % tapauksista (tähän sisältyvät myös seitsemän lapsensurmaa). Putkonen ja Collander kysyvätkin, että ""vaikka lieneekin niin, että lapsen surmanneet määrätään useammin psykiatriseen hoitoon, herää kysymys, minkälainen on oikeuskäytännön vaikutus – ehkä lapsensa surmanneet naiset eivät saa niin pitkiä ehdottomia vankeustuomioita kuin aikuisen surmanneet?"" Voidaan tietysti perustellusti myös pohtia, koskeeko tämä ajattelumalli laajemminkin lapsiin kohdistuvaa väkivaltaa ja sen käsittelyä, ja erityiseti edelliseen perustuen tilanteissa joissa nainen on tämän väkivallan tekijänä.


title: Lapsen kaltoinkohtelu

text: Systemaattista ja vuosittaista tutkimusta tai tilastoja lapsiin kohdistuvasta perheväkivallasta Suomessa tai siitä, kuinka suuri osa eriasteisista lasten pahoinpitelyistä on äitien ja kuinka suuri osa isien aiheuttamia, ei ole. Osin asian esilletuloa ja tutkimusta rajoittaa oikeuteen asti päätyneiden tapausten julistaminen lähes poikkeuksetta salaisiksi. Vuonna 2004 poliisin tietoon tuli 111 alle 6-vuotiaisiin kohdistunutta pahoinpitelyä, joista suurin osa on törkeitä. Poliisilähteiden mukaan paljon jää piiloon.


title: Lapsen kaltoinkohtelu

text: Selkeästi lasten fyysiseksi pahoinpitelyksi diagnosoidaan sairaaloissa noin 50 tapausta vuodessa. Todennäköisesti vakavia pahoinpitelyitä hoidetaan sairaaloissa paljon enemmän, mutta vammat kirjautuvat yleensä tapaturmamekanismin ja vammaluokituksen mukaisesti. Tähän on onneksi viime aikoina kiinnitetty kasvavaa huomiota. Aivan viime aikoina on muun muassa YK kiinnittänyt WHO:n ohella kasvavaa huomiota lapsiin kohdistuvaan väkivaltaan ja perheväkivaltaan .Esimerkiksi UNICEFin ja The Body Shopin raportti esittää, että Suomi on lasten kokemassa ja näkemässä perheväkivaltatilastossa jopa maailmanlaajuisesti korkealla sijalla.


title: Lapsen kaltoinkohtelu

text: Lapsiin kohdistuva väkivalta erityyppisissä instituutioissa on oma vakava ongelmansa. Pahimmillaan se tarkoittaa esimerkiksi sitä, että esimerkiksi kodissaan väkivallasta kärsinyt ja huostaanotettu lapsi joutuu uudessa sijoituspaikassaan uudelleen väkivallan kohteeksi.


title: Lapsen kaltoinkohtelu

text: Eräitä merkittäviä ympäristöjä kodin ohella missä lapset kokevat väkivaltaa tai ovat itse sen tekijöinä ovat koulut ja oppilaitokset. Esimerkiksi ns. koulukiusaamista käsittelevissä tutkimuksissa on käynyt ilmi, että lasten ja nuorten kokeman väkivallan määrä Suomessa on lisäksi eräiden tutkimusten mukaan esimerkiksi naapurimaitamme Ruotsia ja Norjaa huomattavasti suurempi.


title: Lapsen kaltoinkohtelu

text: Kouluväkivallan osalta on lisäksi puhuttu lähinnä vain lasten toisiinsa kohdistamasta väkivallasta josta on puhuttu kiusaamisen ja koulukiusaamisen käsitteillä. näitä käsitteitä on arvosteltu siitä, että kiusaamisen ja koulukiusaamisen käsitteet hämärtävät käsitystä siitä, että kyseessä on väkivalta joka on määritelty rikokseksi. Koulukiusaamisen ohella on puhuttu lähinnä vain lasten opettajiin ja aikuisiin kohdistamasta väkivallasta, mutta keskustelu ja tutkimus esimerkiksi opettajien lapsiin kohdistamasta väkivallasta on erittäin vähäistä tai puuttuu lähes kokonaan.


title: Lapsen kaltoinkohtelu

text: Sekä koululainsäädäntö että uusi lastensuojelulaki ovat tuoneet uusia mahdollisuuksia edellyttää koulukiusaamiseen puuttumista. Muun muassa eräitä kuntia on haastettu oikeuteen siitä, että ne eivät ole puuttuneet riittävästi koulussa tapahtuviin kiusaamis- ja väkivaltailmiöihin.


title: Lapsen kaltoinkohtelu

text: Eräs vaietuin lapsiin kohdistuvan väkivallan muoto on ja on ollut laitoksissa tapahtuva kaltoinkohtelu ja väkivalta. Tämän väkivallan esilletuloa on väitetty estävän muun muassa se, että siihen syyllistyvät henkilöt ovat usein lasten- ja nuortenhuollon, nuorisotyön, sosiaalityön ja lastenpsykiatrian ammattilaisia. Pahimmillaan tämä tarkoittaa esimerkiksi sitä, että puuttellisten kasvuolojen tai lapseen kohdistuneen väkivallan takia huostaanotettu ja laitokseen sijoitettu nuori joutuu uudelleen kaltoinkohdelluksi ja erityyppisen väkivallan kohteeksi sijoituspaikassaan.


title: Lapsen kaltoinkohtelu

text: Erityisesti laitosten valvontaa on arvosteltu. Sekä laitosten säätelyn että valvonnan on väitetty, osin perustellusti, olevan tehotontä ja riittämätöntä. Valvontaviranomaiset ovat ryhtyneet selvittämään tapauksia lähinnä vasta kanteluiden pohjalta; kuten tuoreessa tapauksessa: "Sairaanhoitopiirin lastenpsykiatrian yksikössä epäasianmukainen tutkimus- ja hoitokäytäntö" [Päätös 24.2.2011] Valvira. Myös Lapsen oikeuksien sopimuksen mukainen lapsen osallisuus ja kuuleminen häntä koskevassa asiassa jää usein puutteelliseksi tai puuttuu kokonaan, kuten em. esimerkissä: "Valvira katsoo, ettei voida pitää asianmukaisena, että lasta säännönmukaisesti jätetään kuulematta omassa asiassaan." .


title: Lapsen kaltoinkohtelu

text: YK:n näkemyksen mukaan väkivalta ja lasten hyväksikäyttö eri muodoissaan on laitoksissa niin yleistä, että se suosittelee laitoksille vaihtoehtoisten ratkaisujen etsimistä väkivaltakokemusten välttämiseksi. (World Report on Violence against Children 2006).


title: Lapsen kaltoinkohtelu

text:
Lastensuojelun laitoksista erityisesti vammaislaitokset ovat nousseet viime aikoina otsikoihin kun useita naispuolisia sairaanhoitajia on epäilty ja tuomittu muun muassa henkirikoksista.
ˌ


title: Lapsen kaltoinkohtelu

text: Lapsiin voi kohdistua erityyppistä kaltoinkohtelua ja väkivaltaa myös sijaisperheissä, asia josta puhutaan myös riittämättömästi.


title: Lapsen kaltoinkohtelu

text:
Pieniä lapsia käytetään koehenkilöinä muun muassa rokotetutkimuksissa . Autistisiin lapsiin kokeillaan vain aikuisilla testattuja antipsykootteja. Autismin historia on ollut väärinkäsitysten historiaa. Aiemmin lapsiin on kokeiltu jopa erilaisia huumeita .
Pelastakaa Lapset -järjestön mukaan vähemmistöihin kuuluvien nuorten kohtaamat ennakkoluulot ovat yleisiä. Vuonna 2014 tehdyn Lasten ääni -kyselyn perusteella kiusaamista ja syrjintää tapahtuu eniten koulussa. Lapsiasiavaltuutettu Tuomas Kurttila toteaa, että rasismi ei kosketa pelkästään maahanmuuttajataustaisia lapsia vaan paha olo tarttuu ja luottamus aikuisiin saattaa heiketä. Kokemuksista olisi tärkeä keskustella.


title: Knesset

text: Knesset (, kohtaamispaikka) on Israelin parlamentti. Knesset sijaitsee Jerusalemissa ja sillä on samanlainen asema Israelissa kuin Eduskunnalla Suomessa.


title: Knesset

text: Knessetissä päätetään Israelin valtion laeista ja knesset valitsee myös Israelin pääministerin, vaikkakin Israelin presidentti muodollisesti nimittää hänet. Pääministeri voi tarvittaessa hajottaa knessetin ja määrätä uudet vaalit, josta presidentti tällöin ilmoittaa knessetissä perinteen mukaan. Knessetissä myös valitaan Israelin presidentti parlamentin enemmistön äänillä.


title: Knesset

text: Ensimmäinen istunto knessetissä pidettiin 14. helmikuuta 1949. Joka neljäs vuosi Israelin kansalaiset valitsevat 120-paikkaisen knessetin. Erillisiä vaalipiirejä ei ole, vaan koko maa toimii yhtenä vaalipiirinä. Edustajat valitaan puolueiden pitkiltä listoilta suhteellisella vaalitavalla d'Hondtin menetelmällä. Käytössä on 2 prosentin äänikynnys. Äänestysikäraja on 18 vuotta.


title: Knesset

text:
Nykyinen edustajisto valittiin vuoden 2013 parlamenttivaaleissa 22. tammikuuta 2013.
Tämänhetkisessä 120-paikkaisessa knessetissä istuvat puolueet ovat:
Knessetille on tyypillistä puolueiden suuri määrä ja kannatuksen sekä paikkojen hajaantuminen niiden kesken, mikä johtaa useiden puolueiden koalitiohallituksiin ja monesti myös vähemmistöhallituksiin.


title: Knesset

text: Knesset sijaitsee kalliolla Länsi-Jerusalemissa. Sen kustansi pankkiiri James A. de Rothschild, joka kuuluu Rothschildin pankkiirisukuun.


title: Knesset

text: Knessetillä on ollut monta sijaintia.


title: Narnia

text: Narnia on keskeisin tapahtumapaikka C. S. Lewisin kirjoittamassa Narnian tarinat -kirjasarjassa. Kirjassa "Taikurin sisarenpoika" kerrotaan kuinka Aslan-leijona luo Narnian.


title: Narnia

text: Narnian suurin joki on nimeltään Suuri virta. Hallitsijoiden palatsi on Cair Paravelissa, joka sijaitsee Suuren virran suulla, Kalormenin lahden rannikolla. Kalormenin lahti on osa Suurta itäistä valtamerta. Narnian eteläiset osat ovat kukkuloita ja metsää, pohjoisessa on soisia alueita ja erämaata.


title: Narnia

text: Narniasta etelään sijaitsevat Arkkimaa ja Kalormenin kuningaskunta. Narnian pohjoispuolella ovat Pohjoinen erämaa ja Ettinsmoor.


title: Narnia

text: Narnian ajanlasku alkoi, kun Aslan loi Narnian. Polly ja Digory olivat paikalla kun Narnia luotiin ja tuolloin meidän maailmassamme oli vuosi 1900. Ajankulku ei ole suoraan verrannollinen maailmojen välillä; lasten ollessa Narniassa vuosia, aika kotona ei ole kulunut. "Narnian viimeisessä taistelussa" Edmund ja Peter lähtivät Lontooseen kaivamaan esiin Pollyn ja Digoryn maahan hautaamia sormuksia, joiden avulla pääsee kulkemaan maailmojen välillä. Tuolloin Englannissa on vuosi 1949 ja Narniassa vuosi 2555. Tuohon vuoteen Narnian olemassaolo päättyy.


title: Narnia

text: Listattujen lisäksi vähintään kolme kuningas Frankia ja kuusi Kaspiania.


title: Narnia

text: Aatamin pojat ja Eevan tyttäret nousevat Cair Paravelin neljälle valtaistuimelle


title: Charles Eames

text: Charles Eames (17. kesäkuuta 1907 – 21. elokuuta 1978) oli yhdysvaltalainen arkkitehti, elokuvantekijä ja muotoilija, joka sai vaikutteita Eliel Saariselta ja työskenteli yhdessä tämän pojan Eero Saarisen kanssa. Monet Charles Eamesin työt syntyivät yhteistyönä hänen vaimonsa Ray Eamesin (1912–1988) kanssa.


title: Charles Eames

text: Eames opiskeli lyhyesti arkkitehtuuria Washingtonin yliopistossa. Hän ehdotti Frank Lloyd Wrightin ja muiden modernistien lisäämistä opetusohjelmaan. Kurssimuutoksen sijasta Eames sai potkut yliopistosta.


title: Charles Eames

text: Hänestä tuli teollisen muotoilun opettaja Eliel Saarisen johtamaan Cranbrookin kuuluisaan oppilaitokseen Michiganiin. Eames suunnitteli vanerista taivutettuja huonekaluja yhdessä Eero Saarisen kanssa. Erään lehden järjestämään kilpailuun piirretty Eames House, joka voitiin tuottaa teollisesti, muodostui yhdysvaltalaisen 1900-luvun arkkitehtuurin ikoniksi.


title: Carl Brewer

text: Carl Brewer (21. lokakuuta 1938 Toronto, Kanada – 26. elokuuta 2001 Toronto, Kanada) oli kanadalainen jääkiekkoilija ja jääkiekkovalmentaja. Hän toimi Suomessa yhden kauden HIFK:n pelaajavalmentajana, jolloin oli luomassa HIFK:n kuuluisaa fyysistä pelitapaa.


title: Carl Brewer

text: Brewer on yksi kaikkien aikojen parhaimmista ulkomaalaisvahvistuksista Suomen jääkiekon pääsarjassa. Hän oli jo tullessaan HIFK:hon NHL:n tähtipuolustajia. Brewer toimi HIFK:n pelaajavalmentajana kauden 1968–1969 ja johdatti helsinkiläisseuran mestaruuteen. Brewer pelasi SM-sarjassa kauden aikana 20 peliä saldolla 4+14.


title: Carl Brewer

text: NHL:ssä Brewer pelasi 11 kautta Toronto Maple Leafsissa, Detroit Red Wingsissä ja St. Louis Bluesissa. Hän voitti urallaan kolme Stanley Cup -mestaruutta. Kovaotteinen puolustaja pelasi yhteensä 604 NHL:n runkosarjaottelua saldolla 25+198. Pudotuspeleissä Brewer pelasi 72 ottelua pistein 3+17.


title: Carl Brewer

text: Brewerin ja Juha Rantasilan välille syntynyttä erimielisyyttä on Rantasila puinut omissa muistelmissaan "Puolustaja", ja asia käsitellään myös Matti Sovijärven kirjoittamassa Brewerin elämäkerrassa "Carl Brewer – Jääkiekkoelämää". Brewer ei olisi halunnut Rantasilan pelaavan SM-sarjan viimeisessä ottelussa kaudella 1969. Kiistan vuoksi Brewer jäi itse pois, mutta Rantasilan tunnelmat olivat huonot ja hän pelasi kehnosti, joskin HIFK silti voitti.


title: Petah Tikva

text: Petah Tikva () on kaupunki Israelin Keski-Israelin hallintoalueella. Kaupunki on perustettu vuonna 1878 ja se oli Israelin ensimmäinen juutalainen moshava. Sittemmin Tel Avivin liepeillä sijaitseva kaupunki on kasvanut nopeasti. Vuoden 2016 lopussa kaupungin asukasluku oli 236 169.


title: Petah Tikva

text: Petah Tikva perustettiin vuonna 1878. Sen ensimmäiset asukkaat olivat Jerusalemista saapuneita juutalaisia siirtolaisia. Nimensä Petah Tikva eli toivon portti se sai Hoosean kirjan kohdan 2:17 mukaan. Petah Tikvan siirtolaiset olivat aluksi yrittäneet ostaa maata läheltä Jerikoa, mutta kun tähän ei saatu lupaa osmaniviranomaisilta päädyttiin ostamaan Petah Tikvan alue. Sen vieressä oli "Mulabbis"-niminen arabikylä. Petah Tikvasta tuli ensimmäinen juutalainen moshava, mutta yhteisö ei aluksi ottanut menestyäkseen. Aluetta vaivasi malaria, minkä lisäksi varhaiset sadot epäonnistuivat. Vuonna 1882 Petah Tikvan asukasluku oli vain 66. Lopulta siirtolaiset muuttivat etelään lähelle Yehudin arabikylää. Uusia siirtolaisia saapui Petah Tikvaan vuonna 1883. He törmäsivät samoihin ongelmiin kuin edeltäjänsä, mutta nyt he saivat taloudellista tukea Edmond de Rothschildilta. Malarian riivaamia soita kuivatettiin ja soiden tilalle perustettiin sitrushedelmäviljelmiä. Siirtokunta oli Rothschildin hallinnassa aina vuoteen 1900 saakka, jolloin hän luovutti sen Jewish Colonization Association-järjestölle. Vuonna 1900 Petah Tikvan asukasluku oli 818.


title: Petah Tikva

text: Ensimmäisen maailmansodan aikana Petah Tikva jäi turkkilaisten ja alueelle edenneiden brittien armeijoiden eturintamien väliin. Lopulta britit valtasivat sen vuonna 1917. Sodan jälkeen paikalle alkoi saapua suurempia määriä juutalaisia siirtolaisia. Arabit yrittivät hyökätä Petah Tikvaa vastaan vuonna 1921, mutta paikalliset joukot torjuivat hyökkäyksen brittijoukkojen tuella. Vuoteen 1938 mennessä Petah Tikvan asukasluku oli jo noin 20 000 ja siitä tehtiin hallinnollisesti kaupunki vuonna 1939. 1930-luvulla Petah Tikva tunnettiin myös juutalaisten maanalaisten aseellisten joukkojen toiminnan keskuksena. Kaupungin kasvu nopeutui entisestään vuoden 1948 jälkeen. Kasvuun on vaikuttanut etenkin läheinen Tel Aviv, jonka reuna-alueella Petah Tikva sijaitsee.


title: Petah Tikva

text: Petah Tikva on yksi Israelin suurimmista teollisuuden keskuksista. Kaupungissa on kolme suurta teollisuuspuistoa, jotka tarjoavat työpaikkoja noin 60 000:lle henkilölle. Teollisuusalueilla toimii tai on toiminut lukuisia Israelin suuria yrityksiä, kuten Osem, ESI, Intel ja IBM. Kaupungissa on muun maussa metalli-, rengas- ja elintarviketeollisuutta. Kaupungin ympäristössä perinteisesti tärkeällä maataloudella ja etenkin sitrushedelmien viljelyllä on edelleen merkitystä, mutta maanviljely on kadonnut itse kaupungin alueelta. Alueen maa on hedelmällistä ja kaupungin leviämistä maatalousalueelle sen ympärillä onkin pyritty estämään.


title: Petah Tikva

text: Petah Tikvan asukasluku vuoden 2016 lopussa oli 236 169.


title: Tuomas Anhava

text: Tuomas Anhava (5. kesäkuuta 1927 Helsinki – 22. tammikuuta 2001 Helsinki) oli runoilija, suomentaja, kriitikko ja suomalaisen kirjallisuuden taustavaikuttaja. Koulutukseltaan hän oli filosofian kandidaatti. Hän työskenteli 1940-luvun lopulta aina 1960-luvun alkuun WSOY:ssä, Otavassa ja Tammessa. "Parnasson" päätoimittajana ja kirjallisuuskriitikkona hän oli 1966–1979 ja taiteilijaprofessorina 1970–1975 ja 1985–1990. Hän suomensi muun muassa Gunnar Björlingin, Bo Carpelanin, Per-Hakon Påwalsin ja Ezra Poundin runoja sekä japanilaisia tankarunoja.


title: Tuomas Anhava

text: Anhavan teosten hallitsevat runotyypit ovat tiivis lyyrinen mieteruno ja sarjamuotoinen retorinen opetusruno.


title: Tuomas Anhava

text: Tuomas Anhava oli runoilija Helena Anhavan aviopuoliso. Heidän poikansa on kirjailija, kustannustoimittaja Martti Anhava.


title: Valtakunnansali

text: Valtakunnansali on Jehovan todistajien kokouspaikka. Valtakunnansali vastaa siis käyttötavaltaan kirkkorakennusta. Termi valtakunnansali tuli käyttöön Vartiotorniseuran presidentin Joseph Franklin Rutherfordin ehdotuksesta. Hän ehdotti sitä nimeksi rakennukselle joka sijaitsi Honolulussa, Havaijilla vuonna 1935.Jehovan todistajat käyttävät valtakunnansaleja suurimmassa osassa heidän palvonnastaan sekä Raamatun tutkimisestaan. Jehovan todistajat kokoontuvat myös ns. konventtisaleilla, jotka ovat valtakunnansaleja suurempia useiden satojen kokoontumispaikkoja. Jehovan todistajat järjestävät suurimmat konventit urheilustadioneilla tai jäähalleissa taikka muissa sopivissa tiloissa.


title: Valtakunnansali

text: Yleensä salille kokoonnutaan kahdesti viikossa (tai useammin jos samaa salia käyttää useampi seurakunta). Yleensä sunnuntaipäivisin saleilla pidetään yleisökokous, joka koostuu alkulaulusta ja -rukouksesta sekä puolen tunnin mittaisesta esitelmästä. Esitelmät käsittelevät esimerkiksi Raamattua, Raamatun profetioita, kristillisiä arvoja ja perhe-elämää. Yleensä heti tämän kokouksen perään pidetään Vartiotorni-lehden tutkistelu. Kokous päätetään loppulauluun ja -rukoukseen. Arki-iltana valtakunnansalilla pidetään ennen muuta jäsenistölle suunnattu opetuskokous, joka koostuu seurakunnan raamatuntutkistelusta, jossa tutkitaan jotakin Vartiotorni-seuran julkaisua (kestoltaan 25 minuuttia), julkiseen todistamiseen ja puheiden pitämiseen harjaannuttavsta teokraattisesta koulusta (30 minuuttia) ja palveluskokouksesta (35 minuttia). Palveluskokouksessa, jonka ohjelma on painettu valmiiksi Valtakunnan palveluksemme-julkaisuun, käsitellään yleensä ajankohtaisia asioita ja paikalliseen todistustyöhön liittyviä kysymyksiä. Myös tämä kokous aloitetaan ja päätetään laululla ja rukouksella. Jehovan todistajat käytä kokouksissaan Valtakunnan lauluja. Järjestön uusin laulukirja on nimeltään "Laulakaa Jehovalle", joka ilmestyi suomeksi vuonna 2010.


title: Valtakunnansali

text: Jehovan todistajat kokoontuvat valtakunnansalille myös ennen ovelta ovelle -palvelukseen lähtemistä valmistautuakseen ja rukoillakseen. Tämä lyhyt kokous tunnetaan nimellä kenttäpalveluskokous. Jehovan todistajien salit on rakennettu pääsääntöisesti koulutuskäyttöön ja tämä on otettu huomioon arkkitehtuurissa ja rakentamisessa.


title: Valtakunnansali

text: Valtakunnansaleilla voidaan järjestää Jehovan todistaja -parin avioliittoon vihkiminen. Myös seurakunnan jäsenen hautajaiset voidaan järjestää valtakunnansalilla.


title: Valtakunnansali

text: Valtakunnansaleissa on tyypillisesti esitelmähuone, johon yksi seurakunta mahtuu kokoontumaan. Suurissa valtakunnansaleissa, joissa kokoontuu useampi seurakunta, näitä huoneita voi olla useampiakin. Tämän lisäksi valtakunnansalissa on tyypillisesti kirjasto sekä yksi tai useampia luokka- ja kokoustiloja. Tämän lisäksi valtakunnansalin sisustukseen kuuluu aina kirjallisuuspöytä, josta seurakunnan jäsenet eli julistajat voivat käydä noutamassa lehtiä, kirjallisuutta ja traktaatteja levitystä varten.


title: Valtakunnansali

text: Valtakunnansaleja ylläpidetään pääsääntöisesti vapaaehtoistyöllä. Vapaaehtoistyöhön osallistuvat niiden seurakunnan jäsenet, jotka käyttävät kyseistä salia. Rakentaminen, suuremmat korjaukset ja ylläpitoon liittyvät projektit ovat alueellisen rakennuskomitean alaisuudessa. (Regional Building Committee (RBC)). Osa valtakunnansaleista rakennetaan ns. pikarakennusmenetelmällä jopa muutamassa päivässä. Silloin valmistelevat työt kuten perustus on tehty etukäteen. Rakentajat ovat yleensä vapaaehtoisia Jehovan todistajia joten salien rakennuskulut ovat pieniä. Ylläpitokustannukset katetaan vapaaehtoisilla lahjoituksilla joita antavat ne ihmiset, jotka kokoontuvat kyseisellä salilla. Ylimääräiset rahat lahjoitetaan maailmanlaajuiseen Jehovan todistajien työhön. Länsimaissa asuvat Jehovan todistajat rahoittavat myös kehitysmaihin rakennettavat salit. Monissa maissa salit tehdään hyvin samanlaisilla pohjapiirustuksilla joten rakentaminen on hyvin nopeaa ja halpaa. Kuitenkaan kaikkia valtakunnansaleja ei tehdä samanlaisiksi. Jotkut uudet valtakunnansalit saattavat olla ikkunattomia turvallisuus- ja säästösyistä.